Ondarroako Kamiñazpi auzoko igogailua 2022an eraikiko dute

Kamiñazpi auzoko goiko aldeko etxebizitzetara irisgarritasuna erraztuko duen igogailu publikoaren proiektua idazten ari da une honetan Ondarroako Udalak kontratatutako enpresa bat; tokiko erakundearen asmoa da 2022an obra exekutatzea. “Auzotarrek denbora daramate irisgarritasuna erraztuko dien bitarteko bat eskatzen. Azterketa bat egin ostean eta bizilagunen iritziak jaso ostean, bi solairutan geralekua izango duen igogailu bat ipintzea da asmoa, herriko beste leku batuzetan dagoen modura”.

Udal iturriek zehaztu dute azpiegiturak sarrera gaur egun Bizkaibuseko geraleku alboan edukiontziak dauden toki inguruan izango duela. “Igogailuak Kamiñazpi kalea eta hortik goruntz dauden etxeak batuko ditu”. Gaineratu dute inguruko bizilagunekin harremanetan daudela, azpiegitura berriak “ahalik eta gorabehera gutxien” eragin ditzan bizilagunengan.

Udalerriko auzorik jendetsuena dela jakitun, Kamiñazpi auzo guztia “goitik behera” berrurbanizatzeko nahia ere agertu dute, baina une honetan hori egitea ezinezkoa dela azpimarratu dute. “Inbertsio handiegia eskatzen du. Horren ordez, apurka-apurka joango gara auzoa konpontzen: goiko aldeko igogailua, Ibaiondoko asentatzea, parkearen diseinua, argiteria eta goiko etxeen inguruetan egin beharreko konponketak, besteak beste”.


Azpeitiko igerilekuan hiru adin txikikori ukituak egiteagatik akusatutako gizona absolbitu egin dute

2019ko abuztuan 7 eta 12 urte arteko bi neskari eta mutil bati izaera sexualeko ukituak egin izana leporatzen zioten gizonari, haurrak igerilekuan jolasten ari zirela. Fiskaltzak leporatzen zizkion hiru delituetatik zigorgabetu dute akusatua. Gipuzkoako Lurralde Auzitegiak nabarmendu du haurrei ukitu horiek egin zizkiela baieztatzeko "froga sendorik" ez dagoela.

Azpeitiko Udal Igerilekuan hiru adin txikikori izaera sexualeko ukituak egiteagatik gizon bat epaitu zuten iazko abenduan Gipuzkoako Lurralde Auzitegian, eta EFE berri agentziak jakinarazi duenez, absolbitu egin dute akusatua. Ukituak 7 eta 12 urte arteko bi neskari eta mutil bati egin izana leporatzen zioten akusatuari, haurrak igerilekuan jolasten ari zirela. Fiskaltzak bederatzi urteko kartzela zigorra eta bost urteko zaintzapeko askatasuna eskatu zituen gizonarentzat, baita hiru urtez biktimengana hurbiltzea eta haiekin komunikatzea eragoztea ere. Dena den, Fiskaltzak leporatzen zizkion hiru delituetatik zigorgabetu dute akusatua.

Ebazpenaren aurretik Fiskaltzak idatzi zuen behin-behineko akusazioaren arabera, 2019ko abuztuaren 3an, 19:00 aldera, egin zituen gizonak ukituak, igerilekuan jolasean ari ziren adin txikikoekin hitz egiten hasi zenean. Dokumentuak jasotzen zuenez, "dirudienez", auzipetua haurrak "entretenitzen" hasi zen, eta "jolasaren bueltan sortutako abagunea bere benetako helburua ezkutatzeko baliatu eta haiei ukituak egiteko aprobetxatu" zuen. Fiskaltzaren arabera, akusatuak 8 urteko neskato bati ipurdia ukitu zion bainujantziaren gainetik, sexu organoak ukitu zizkion 12 urteko neskato bati, eta zakila 7 urteko mutiko bati, bainujantziaren gainetik.

Gipuzkoako Lurralde Auzitegiak nabarmendu du akusatuak haurrei ukitu horiek egin zizkiela baieztatzeko "froga sendorik" ez dagoela. EFEren arabera, etxebizitza tutelatu batean bizi ziren orduan haurrak, eta igerilekutik atera zirenean, biktimetako bik beren tutoreari esan zien gizonak "bagina eta ipurdia" ukitu zizkiela, baita beste adin txikikoari "zakila ukitu" ziela ere. Auzitegiak ondorioztatu du biktimek helarazitako informazioak "fidagarritasun nahikorik ez" duela.

"Lekuko bakar bat ere ez"

Auzitegiaren ebazpenak dio akusatuak "irmo" ukatu duela ukitu horiek egin izana. Hark gogoratu du gertakariak abuztuko egun batean izan zirela, "publikoaren aurrean", eta bere aldetik "jokabide gaitzesgarririk ikusi zuen lekuko bakar bat ere" ez dagoela. Era berean, ebazpenak jaso du haurrekin igerilekura joan zen gizarte langileak ez zuela "ezer arrarorik" nabaritu, ezta egun hartan han zeuden langileek eta sorosleek ere. Horrez gain, igerilekuan hainbat segurtasun kamera daude, instalazioetan unean-unean gertatzen ari dena ikustea ahalbidetzen dutenak, eta egun hartan ere funtzionamenduan ziren.

Ebazpenaren arabera, haurrek kontatutako gertakariak ez dira akusatuak "une iragankor" batean gauzatzekoak eta igerilekuan hainbeste jende zegoen une batean "oharkabean" pasatzeko modukoak. Gainera, haurrek nabarmendu dute ukituak jasatean, "belarrondoko" eta "ukabilkada" banarekin aurre egin ziotela gizonari.


Abaltzisketako alkatearen behi bat tiroz hil izana gaitzetsi dute

ENBA, EHNE eta Aralarko baserritar elkarteak elkarretaratzea deitu dute igandean Larraitzen, Jon Zubizarreta abeltzain eta Abaltzisketako alkate denari babesa emateko.

ENBA eta EHNE sindikatuek eta Aralarko baserritar elkarteak elkarretaratzea deitu dute heldu den iganderako Larraitzen (Abaltzisketa), behi bat tiroz hil dioten Jon Zubizarreta Abaltzisketako alkate eta abeltzainari babesa emateko.

Maiatzaren 8an aurkitu zuen animaliaren hilotza Belingaratzen, Enirio-Aralar Mankomunitateko larreetan. Hasiera batean, heriotza naturala izan zela pentsatu zuen.

Maiatzaren 28an, ostera, artzain batek deitu zion behiak buruan tiro bat zuela ohartarazteko. Hurrengo egunean, ganaduzalea Aralarko larreetara igo zen, eta behiak kopetean bala zulo bat zuela egiaztatu zuen.

Horren aurrean, maiatzaren 30ean salaketa aurkeztu zuen Beasaingo ertzain-etxean.

Hedabideen aurrean egindako adierazpenetan, Aralarko pisten eraikuntzari emandako babesarekin lotu du gertakaria Abaltzisketako alkateak. Izan ere, abeltzainak eta talde ekologistak aurrez aurre jarri ditu gai horrek, eta, azkenean, iragan otsailean, Eguzkik eta Landarlanek Aralarko pistako lanen aurka jarritako salaketa artxibatu zuen Tolosako Instrukzioko Epaitegiak.

"Penagarria eta tamalgarria"

ENBAk, EHNEk eta Aralarko Baserritarren Elkarteak "gertaera penagarria eta tamalgarria" dela salatu dute. Ildo horretan, igandean 10:30ean Larraitzen egingo den kontzentrazioan parte hartzera gonbidatu ditu Aralarko abeltzainak eta Aralar maite dutenak.

"Jakin badakigu Jon ez dela beste abeltzain bat", azpimarratu dute ohar batean. "Mendiarekiko grina, abeltzaintzaren defentsa eta herriarekiko konpromiso irmoa batzen ditu", gaineratu dute.


Kalezarko San Juanak Kultur Biran

10:30 Kalexarko ginkana.

Oharrak:

-Izen ematea: kalezarkojaiak@gmail.com

-Partaideak: gai librean mozorrotuta.

-10 urtetik beherakoek guraso batez lagunduak etorri beharko dute.

-Talde bakooitzean gehienez 6 pertsona.

16:00 Marrazki tailerra: haur, gazte eta helduentzat.

Oharrak:

-Bakoitzak bre materiala ekarri beharko du.

-Sei urtetik beherakoek guraso batez lagunduak etorri beharko dute.

-Izen ematea: ekainaren 22ra arte doan, usurbilkultura.eus atarian.

-Edukiera: 30 lagun.

17:30 Ipuin kontaketa saioa Ixabel Agirresaroberekin.

Oharra:

-Tokia: Kalezarko plazan. Giro euritsuarekin Haur Eskola ondoko karpan.

-Sei urtetik beherakoek guraso batez lagunduak etorri beharko dute.

-Izen ematea: ekainaren 22ra arte doan, usurbilkultura.eus atarian.

-Edukiera: 30 lagun.

Informazio gehiagorako: usurbillkultura.eus

Antolatzailea: Kalezarko Jai Batzordea.


Deba-Urola barrutian, EH Bildu nagusi

Foru bozetan EH Bildu izan da indar bozkatuetan Deba-Urola barrutian; zazpi batzarkide lortu ditu barruti horretan, duela lau urte baino bat gehiago; eta EAJ, berriz, sei, aurreko agintaldian bezainbeste. PSE-EEk batzarkide bat lortu du Deba-Urolan. Gipuzkoan ere errepikatu egin da Deba-Urolako joera: EH Bildu izan da nagusi, eta EAJ bigarren.

Foru bozetan EH Bildu izan da indar bozkatuetan Deba-Urola barrutian. EH Bilduk zazpi batzarkide lortu ditu barruti horretan, duela lau urte baino bat gehiago; eta EAJ, berriz, sei, aurreko agintaldian bezainbeste. PSE-EEk batzarkide bat lortu du Deba-Urolan, lehen zuen kopuruari eutsita. Halaber, Ahal Dugu-Ezker Anitza-Equo Berdeakek galdu egin du duela lau urte barruti horretan eskuratu zuen batzarkide bakarra.

Botoa ematera deituta zeuden herritarren %62,68 joan ziren atzo hauteslekuetara. Dena den, 2019ko hauteskundeekin alderatuta, 7,3 puntu jaitsi da parte hartzea. EH Bilduk botoen %43,51 eskuratu ditu, %36,78 EAJk eta %10,95 PSE-EEk. Boto zuriak, berriz, %1,49 izan dira, eta baliogabeak, %1,19.

Emaitza horiek tarteko, Deba-Urola barrutiko hautes zerrendetako kide hauek izango dira batzarkide: Estitxu Elduaien (EH Bildu), Aitor Irure (EH Bildu), Itziar Irizar (EH Bildu), Oscar Bordes (EH Bildu), Eider Illarramendi (EH Bildu), Txuma Iturri (EH Bildu), Iker Intza Ortiz de Zarate (EH Bildu), Maria Eugenia Arrizabalaga (EAJ), Aintzane Oiarbide (EAJ), Jon Andoni Urdangarin (EAJ), Andrea Arriola (EAJ), Ander Garai (EAJ), Amaia Etxeberria (EAJ) eta Alberto Albistegi (PSE-EE).

Gipuzkoan ere errepikatu egin da Deba-Urolako joera. Gipuzkoako Batzar Nagusietan 51 batzarkide izango dira, guztira, eta horien erdiak baino gehiago izango dituzte EH Bilduk eta EAJk. EH Bilduk duela lau urte baino bost batzarkide gehiago eskuratu ditu lurraldean; 22, guztira. EAJk, berriz, mantendu egin du batzarkide kopurua, 17 izango ditu datorren agintaldian; aurreko agintaldian baino hiru gutxiago. PSE-EEk, aldiz, bi hautetsi galdu ditu –bederatzi edukitzetik zazpi izatera igaro da–; eta, Elkarrekin Podemos-Ezker Anitza-Berdeakek bi galdu ditu –lau batzarkide zituen orain arte–. PPk, bere aldetik, bi hautetsi gehiago izango ditu hurrengo agintaldian: hiru.

Botoak ehunekoetara eramanda, honako hauek izan dira alderdi bakoitzak eskuratu dituen ehunekoak: EH Bilduk bozen %36,64 (120.578 boto), EAJk botoen %32,04 (105.437 boto), PSE-EEk %15,67 (51.591 boto), Elkarrekin Podemos-Ezker Anitza-Berdeakek bozen %6,46 (21.283 boto) eta PPk botoen %6,25 (20.574 boto). Boz zuriak %1,8 izan dira, eta baliogabeak, aldiz, %1,23. Hala eta guztiz, Gipuzkoan ere jaitsi egin da foru bozetako parte hartzea: herritarren %59,92k eman dute Batzar Nagusietako hautetsiak aukeratzeko botoa.


'Erraiak' dokumentala

Ostean, Ekain Martinez de Lizarduy zuzendariarekin solasaldia.


Musikak hartuko du Falerina lorategia

Sei kontzertu eskainiko ditu Belar Sounds jaialdiak, irailaren 10era bitarte.

Larunbatetik aurrera, udako asteburuetan, musikak hartuko du Falerina lorategia. 19:00etatik aurrera izango dira hitzorduak. "Gasteiztarrak animatu nahi ditugu Belar Sounds-ek uda honetan proposatutako musika-hitzorduetara etortzera. Eguraldi ona, musika ona, nola esango diogu ba horri ezetz? ", aipatu du Estibaliz Canto zinegotziak.

Zikloa ekainaren 25ean hasiko da Moonshakers taldearekin; oinarrian rocka duen taldea da, eta psikodeliako, garajeko, surfeko eta punk rock-eko ukituak ere biltzen dituena. Uztailaren 2an, larunbatean, Entropiaren txanda iritsiko da. 2014ko udaren amaieran Gasteizen sortu zen talde gaztea da eta haren musikaren oinarria rock alternatiboa da, eta psikodeliaren eta rock espazialaren oso influentzia argiak uztartzen ditu.

Abuztuaren 20an, aldiz, Matt Hoan & The C.A.F. Band iritsiko da Falerinara. Matt Horan (Dead Bronco taldearen lider gisa ezagunagoa) iparramerikarraren proiektu berria da eta countrya, bluesa eta western swinga nahasten ditu rednec jarrerarekin. Astebete geroago, abuztuaren 27an, Texaseko Greg Izor artista iritsiko da. Denetik egiten duen artista da, eta ahots liluragarria eta harmonika-jotzaile gisa maisutasun handia ditu. Tonu boteretsua eta sakona ditu, erabat pertsonala den fraseatzearekin, eta erroarekiko eta originaltasunarekiko erabateko errespetuaren arteko groove orekatuarekin.

Belar Sounds irailean amaituko da bi kontzerturekin. Hilaren 3an, gasteiztarrek Memphis taldearekin gozatzeko aukera izango dute. Gasteizko talde horren erreferentzia nagusiak rock klasikoko taldeak dira (Dire Straits, Tom Petty eta The Doors, besteak beste). Hurrengo astean, irailaren 10ean, Bilboko talde gazte bat iritsiko da: Mississippi Queen & The wet dogs. Zuzenekoetan beren abestiak artista klasikoen eta gaur egungo artisten bertsioekin bateratzen dituzte estiloen nahaspilarekin: bluesa, soula, funka eta rocka.


200. Pulunpe berezia irakurgai!

Hemen da 200. Pulunpe alea!! Nork esanen luke duela ia 30 urte honaino iritsiko ginenik? Ale berezia duzue hilabete honetakoa: Maite Mutuberriak egindako ilustrazioa azalean, barruan ere erreportaje eta elkarrizketa interesgarriak topatuko dituzue... Ah, ohartuko zarete ohikoa baino zertxobait luzexeagoa dela hilabete honetakoa.

Gozatu!


Abesbatzek faltan botatzen dituzte belaunaldi berriak

Gaur egun, belaunaldi berriek ez dute abesbatzetan erreleborik hartu, eta askotan adinekoak soilik gelditzen dira taldean. Tradizio eta ospe handikoak izandako abesbatzetan pena eta kezka nagusitzen ari dira, gazteen falta dela eta.


Igande honetan hasiko da Leitzako Herri Aretoko denboraldia

Igande honetan zineak hartuko du Leitzako Herri Aretoko protagonismoa. Alde batetik, Maska: Basoaren zaindaria filma eta bestetik, Ainarak dokumentala ikusteko aukera izanen da. Bestalde, webgunea estreinatu dute eta zine bonuak gaurtik aurrera eskuragarri daude.

Ohi bezala, hilabeteko aurreneko eta hirugarren asteburuetan filmak ikusteko aukera izanen da Leitzako Herri Aretoan, eta halaxe izanen da igande honetan, urriaren 1ean. Ordutegiak aldatu dituzte, eta aurreneko emanaldia 17:00etan eta bigarrena 19:30ean izanen da. Igandeko lehenbiziko saioan Maska: Basoaren zaindaria filma ikusteko aukera izanen da eta 19:30ean Ainarak. Azken hori Leitzeko Sastrakak taldeko feministarekin elkarlanean antolatu dute.

Zine bonuak eskuragarri

Herri Aretoko programazio guztia biltzeko eta bestelako xehetasunen berri emateko webgunea ere estreinatu dute: kulturaleitza.eus. Atari horretan gaur jarri dituzte zine bonuak eskuragarri. 17:00etako pelikulak umeentzat, gazteentzat eta publiko guztiarentzat izanen dira eta zine bonuak 31,50 eurotan eros daitezke. Hala, bederatzi film ikusteko aukera izanen da. 19:30eko pelikulak, berriz, 18 urtetik gorakoentzat izanen dira, eta zine bonuak 40,50 eurotan jarri dituzte. Kasu honetan ere, bederatzi film ikusteko aukera izanen da.

Zine bonuak ilbeltzaren 6ra bitarte izanen dira salgai, eta urriaren 1etik maiatzaren 19ra arte kontsumitzen ahal izanen dira. Zine bonua izenduna da, baina beste pertsona batzuekin partekatu ahal izanen da. Erabiltzaile bakoitzak nahi adina bonu eros ditzake eta bonua online erosiz gero, erosleek kultur saileko bulegotik pasatu beharko dute txartela biltzera edo kultura@leitza.eus korreoan eskatu.

'Ainarak' dokumentala eta gehiago

Ainarak dokumentala Ritxi Lizartza zuzendariaren lana igande honetan pantailaratuko dute Herri Aretoan. 1870etik 1940ra Pirinioak oinez zeharkatzen zituzten Zaraitzu, Erronkari, Ansó eta Echo ibarretako milaka emakumek Maulera (Zuberoa) ailegatu eta espartingintzan aritzeko. Anne Etxegoienen eskutik, artxibo, dokumentu, argazki eta elkarrizketen bidez, denboran, geografian eta inguru historiko eta pertsonaletan barrena egindako bidaia da dokumentala.

Dokumentalaz gain, Enaren bidea ezagutzeko emakumeentzako* mendi irteera antolatu du Sastrakak taldeak Nafarroako Pirinioetara. Urriaren 28an eginen dute: Enaren bideko zati bati egin eta Belaguako aterpetxean bazkalduko dute. Izena emateko sastrakak@gmail.com helbidera idatzi behar da.


‘Ilargi Guztiak’ filmak irabazi du X. San Sebastian-Gipuzkoa Film Commission Saria


Eztabaidaz beteriko osoko bilkura Getxon

Besteak beste, atzo egindako osoko bilkuran, lorezaintza zerbitzua adjudikatzeko espedientea abiatzea, Udal Araudi Organikoaren 36. artikulua aldatzea –aurrekontuei buruzkoa da hori– eta TAO zerbitzua eraldatzeko proposamena onartu dira. Bozketa gehienetan oposizioak gogor egin dio kontra udal-taldeak aurkeztutakoari.

EAJren eta PSE-EEren aldeko botoakaz, PPren eta EH Bilduren aurkakokaz eta Elkarrekin Podemosen abstentzioagaz, atzo goizeko ohiko osoko bilkuran onetsi egin zen lorezaintza zerbitzua adjudikatzeko espedientea abiatzea. Gobernu-taldeak adierazi du adjudikazio berriaren helburua dela ingurumenaren jasangarritasun alorrean urrats gehiago ematea. Hala, informazio geografikoko sistema txertatuko da zerbitzuaren kudeaketa integralerako; auto-ureztatze guneak eta horien kudeaketa areagotuko dira; zenbait igitatze gune automatizatuko dira, eta zuhaitz ale autoktonoak landatzeko eta inausketak egiteko irizpide berriak aplikatuko dira.

Hori guztia berdeguneei eta zuhaiztiei buruzko etorkizuneko plan zuzentzailean txertatuko da. Lau urteko iraupena (gehi beste urte batez luzatzeko aukera) duen kontratu hori adjudikatu ostean egin behar da plan hori. Bestalde, flotaren energia-trantsizioagaz aurrera jarraituko da. Horretarako, gasezko ibilgailuak eta ibilgailu elektrikoak gehituko dira aurrerantzean egiten diren erosketetan. Inausketen arrasto oro konpostatzeko betebeharra ezarriko da, eta mantendu egingo dira herritarren gogobetetasunari buruz bi urtean behin egiten den inkesta eta zerbitzuei lotutako abisuen, kexen eta iradokizunen memoria.

Mantentze-lanen xede den azalera osoa 517.000 metro koadro ingurukoa da, hau da, aurreko kontratukoa baino %9 handiagoa. Eta 14.233 zuhaitz baino gehiago, lerrokatuak nahiz berdeguneetan daudenak. Kopuru hori ere areagotu egingo da lau urteotan.

Kontratuaren zenbatekoa 10,7 milioi euro ingurukoa da (2.672.794 euro urtean), eta zerbitzuan 38 langile subrogatuko dira.

EH Bilduk honako gai hauei buruz egindako ekarpenak sartu dira proposamenean: inausteko maiztasuna, lehentasun gisa iraupen luzeko langabeak kontratatzea (Lanbideren bitartez), langile subrogatuentzako euskalduntze plana eta bi arau-hauste berri txertatzea (herbizidak erabiltzeagatik eta materia konpostagarria ez berreskuratzeagatik).

PPk osoko zuzenketa bat eta bost zuzenketa partzial aurkeztu zituen, baina guztiak baztertu dira. Popularrek uste dute zerbitzua adjudikatzeko pleguak gobernuko alderdi biek bakarrik egin dituztela; bada Elkarrekin Podemos eta EH Bildu ez datoz bat baieztapen horregaz. Hurrenez hurren, abstentzioa eta aurkako botoa eman badute ere, elkarrizketarako egindako esfortzua aitortu dute. Gobernuak ere prozeduran elkarrizketarako egindako esfortzuaren balioa nabarmendu dute.

PPk eskatu du, besteak beste, ibaiertzeko pasealeku bat egitea Errekaganetik Salsiduraino, eta zuhaitzen mozketa murriztea. EH Bilduk eta Elkarrekin Podemosek, aldiz, zerbitzua udalekotzeko eskatu dute, uste baitute horrek hainbat abantaila ekarriko duela.

Gobernuak adierazi du PPren azken urteotako helburua dela Getxoko garbiketa zerbitzuaren ospea belztea. Eta, nabarmendu du zerbitzu horri buruz itaundutako herritarren %94k positiboki baloratu duela.

Udal Araudi Organikoaren artikulu bat aldatzea

Bestalde, EAJren eta PSE-EEren aldeko botoak eta PPren, EH Bilduren eta Elkarrekin Podemosen aurkako botoak jaso ostean, aldatu egin da Udal Araudi Organikoaren 36. artikulua, aurrekontuei buruzkoa. Horren xedea da osoko bilkuran izapidetzeko ez onartzea lehenago Udaleko teknikarien iragazkitik pasatzen ez diren zuzenketak, zenbait irizpide kontuan hartuta, hala nola aurrekontu orekaren printzipioa, zenbait diru-sarrera mota gastu zehatz batzuei eragitea eta hartutako gastu konpromisoak edo betebeharrak betetzeko aurrekontuko kreditu nahikoa izatea, besteak beste.

"Erabaki politiko hutsa da, eta oposizioaren kontrolerako gaitasuna eta eskubideak mugatzen ditu"

Oposizioko taldeak

Puntu horri osoko zuzenketa bana aurkeztu diote PPk eta Elkarrekin Podemosek –EH Bilduk aurkeztutakoa ez zen izapidetzeko onartu, Idazkaritza Nagusiaren arabera ez zelako zuzena–, eta hiru alderdiek hainbat zuzenketa partzial ere aurkeztu dizkiote. Baina baztertu egin dira.

Horren aurrean, gobernu-taldeak adierazi du zenbait zuzenketa izapidetzeko ez onartzeko proposamenaren helburua dela Udalari aurrekontu prozedura on bat ematea, "zeinetan izapidetzeko denborak ahalbidetuko duen abian den urtea amaitu aurretik onartutako aurrekontu bat izatea. Halaber, talde politikoei zehaztuko die zer den zuzengarria, izapidetzeko onartuko ez diren zuzenketak zeintzuk izango diren zehazteko irizpideak araudiari gehituko zaizkio eta. Hori guztia, udalaz gaindiko araudia oinarri hartuta".

Oposizioko hiru taldeak oso kritiko agertu dira, eta bat etorri dira honako hau adierazteko: “Erabaki politiko hutsa da, eta oposizioaren kontrolerako gaitasuna eta eskubideak mugatzen ditu. Demokraziaren aurkakoa da, ez du eztabaida politikoa ahalbidetzen eta gobernuaren pribilegioak mantendu nahi ditu. Gobernuak neurririk gabe darabil bere gehiengoa, oposizioa isilarazteko asmoz”.

TAO zerbitzuaren aldaketa

Osoko bilkuran, halaber, hasierako onarpena eman zaio Araupeko Aparkalekuen Udal Zerbitzuaren (TAO) Ordenantzaren aldaketari, datorren urteari begira iragarritako aldaketei ekin ahal izateko. PPk eta Elkarrekin Podemosek osoko zuzenketak eta zuzenketa partzialak aurkeztu dituzte, baina guztiak baztertu dituzte.

Gobernuak eta oposizioak euren iritziak azaldu dituzte; lehenengo kasuan, aldekoa, "TAO martxan jarri zenetik antzeman diren beharrei erantzuten dielako eta herritarren, merkatarien eta alderdien iradokizunak ere jasotzen dituen proposamena delako, ibilgailuen txandakatzea bultzatzeko eta pertsonen bizi-kalitatea hobetzeko"; eta bigarren kasuan, kontrakoa: PPrentzat, "herritarren iradokizun gehienak kontuan hartzen ez dituelako eta dirua biltzeko asmo hutsa duelako"; EH-Bildurentzat, "TAO tresna bat izan beharko litzatekeelako mugikortasun iraunkorrerako bidean, eta ez da hala"; eta Elkarrekin Podemosen ustez, "TAO Getxoko aparkalekuen arazoari buruzko ikerketa zabalago batekin batera landu beharko litzateke", besteak beste, bost alderdien argudio eta planteamenduen artean.

Onetsitako mozioak

Aurkeztutako 10 mozioetatik hiru onetsi dira, testigantza izaeragaz. Aho batez, Elkarrekin Podemosek abiaturiko proposamen bat onetsi da eta EAJk eta PSE-EEk transakzionatu dute. Helburua da Getxoko Udalak, inplikatutako erakundeakaz koordinatuta, udalerriko hondartzetan eta udalerrian jende asko biltzen den ekitaldietan aldagailu inklusibo mugikorrak jartzea aztertzea, pertsona guztiek berdintasun eta duintasun baldintzetan parte hartuko dutela bermatzeko. Horrez gain, aldagela inklusiboaren kontzeptua sartuko du, modu mailakatuan irisgarritasunerako udal-planean, eta udalerriko mugikortasun urrituko pertsonen elkarte eta kolektiboakaz jarriko da harremanetan gai horretan gehiago sakontzeko.

Bestalde, beste hiru mozio onetsi dira: lehenengoa PPk aurkeztu du, udalerriko hondartza guztietan armairuak jartzeko. Bestea EH Bildurena izan da, plastikoaren erabilerari buruzko azterketa bat egiteko. Azken horren helburua da udal-eraikinetan praktikan jartzeko barne-plangintza bat egitea, merkatariei laguntzea kontsumo jasangarria bultzatzen eta urtero plastikoen erabilera murrizteko sentsibilizazio kanpainak egitea. Hirugarren mozioa onartu da, gutxienez udalerriko hondartzetariko bat gune publikoetan ez erretzeaz kontzientziatzeko proiektu pilotuan sartzeko; hala, 2022an Getxo aurtengo proba pilotuaren ostean sortuko den Tabako Kerik Gabeko Hondartzen Euskadiko Sareko kide izan dadin beharrezkoak diren kudeaketak egiteko konpromisoa hartuko du Udalak.


Zudaire gomazko piloten biktima gisa aitortzeko eskatu diote Nafarroako Gobernuari

Espainiako Auzitegi Nazionalaren sententzia «motz» gelditu dela salatu dute, Zudaire zauritu zuen polizia zigorgabe gelditu baita. Epaia irmoa da

Bidea «luzea» izan da, eta, salatu dutenez, «oztopoz beterikoa», baina azkenean Espainiako Auzitegi Nazionalak arrazoia eman zion Aingeru Zudaireri azaroan, eta dagoeneko irmoa da epaia, ez baita helegiterik aurkeztu. 2012an Espainiako Polizia batek jaurtitako gomazko pilota batengatik eskuin begiko ikusmena galdu zuenez, Espainiak 100.000 euro ordaindu beharko dio. Ojo Justizia plataformak Zudaire gomazko piloten biktima gisa aitortzeko eta kaltea erreparatzeko eskaria egin dio Nafarroako Gobernuari, motibazio politikoko biktimen legea erabiliz. Kaltetua kontent agertu da epaiarekin, baina ez du erabat gogobete, zauritu zuen poliziak ez baitu zigorrik jaso. «Ospatzeko eguna da gaurkoa, bai, baina ez naiz karrikara aterako suziriak botatzera. Sententzia motz gelditu da», esan du.

Senide, lagun eta herrikideek babestuta agertu da Zudaire gaur, Atarrabiako kultur etxean (Nafarroa). Jendeak emandako babesarengatik eskerrak eman ditu behin eta berriro atarrabiarrak, eta bere hitzartzea lau aldiz moztu behar izan du, hunkituta, eta malkoei ezin eutsita. «Zuei guziei esker nago hemen; sekulakoak zarete», esan die bertaratutakoei. «Ontzat jotzen dut sententzia, auzia ezerezean gelditzeko aukerak handiak baitziren. Baina hau ez da garaipen bat. [Poliziaren] Jokabide, praktika eta ohitura hauek ez dira desagertu; dena aldatu arte, borrokak jarraituko du».

Ikusi gehiago: «Bidean gauza asko gelditu dira, baina pozik nago»

Leire Martin abokatuak onartu du «pozik» hartu dutela ebazpena, baina auziaren luzera eta gertatu zena argitzeko «borondaterik eza» salatu ditu: «Hamar urte behar izan ditugu denok, baita haiek ere –instrukzio epaileak, fiskalak eta poliziek–, bagenekiena onartzeko eta argitzeko». Gainera, zuzenbide estatu batean auzia «oztopoz beteriko bidea» izatea «onartezina» dela esan du. Hiru auzibide paratu behar izan zituzten martxan aldeko sententzia lortu aurretik.

Abokatuak azaldu duenez, iazko urriaren 26ko sententziak ez ditu Espainiako Barne Ministerioaren eta fiskalaren argudioak onartzen, eta «argi eta garbi» uzten du Espainiako Polizia batek jaurti zuen pilota batek jo zuela Zudaire. Ez hori bakarrik, atarrabiarra ez zen «inolako arriskurik» Polizientzat epailearen arabera, eta administrazioaren jokabidea «kaltegarria» izan zen.

Polizia, zigorgabe

Kirio Gastearena Ojo Justizia plataformako kideak bide beretik egin zuen epaiaren balorazioa. Hala ere, justiziarik ez dela egin salatu zuen: «Katua sakatu zuenak badaki zein diren eragindako zauriak. Bere ondoan zeuden poliziek badakite nor izan zen tiroaren egilea, bere nagusiek ere bai. Hala ere, zigorrik gabe gelditu da». Gogoratu du Zudaireren kasua «bakarra» dela lortutako epaiarengatik, baina Poliziak «dozenaka» lagun zauritu dituela Euskal Herrian egin diren manifestazioetan. Besteak beste, Txuma Olabarri, Jose Miguel Inda, Joanes Gulina, Mikel Iribarren eta Alejandro Gorraiz aipatu ditu, denak Nafarroan Poliziak larriki zauritutakoak.

Biktima izaeraren aitortza ez ezik, horrelakorik ez errepikatzeko bermeak eskatu dizkio plataformak Nafarroako Gobernuari. Horretarako, Nafarroan polizia guztiei gomazko pilotak eta antzekoak erabiltzea debekatu dezan galdegin dio. Izan ere, foruzaingoak ezin ditu gomazko pilotak erabili, baina Espainiako poliziek, bai.

Auzibide luzea

Ateak Ireki webgunearen bideo bat izan zen auzia hauspotu zuena, ordurako hiru aldiz saiatu baitziren epaia ixten. Bideo horretan Zudaire ez zen agertzen, baina bai Poliziaren oldarraldia, eta haietako batek manifestazioan zeuden lagunen kontra zuzenean eta distantzia gutxira tiro egiten zuela ikusten zen. «Auzitegiak behartuta, epaileak deklarazioa hartu behar izan zien hainbat poliziari, eta, denen sorpresarako, horietako batek bere burua identifikatu zuen tiro egin zuena bera zela esanez. Bere hitzetan 'pilota bat' bota zuen pasealekuaren beste alden zegoen pertsona talde baten kontra».

Helegitea paratuta, epaiketa egin zen polizia horren kontra, baina epaiketa horretan ezeztatu zuen instrukzio fasean esandakoa; bertsio berrian ez zuen pilotarik bota, salbak soilik. «Bertan parte hartu zuten polizia guztiek babestu zuten, noski», kexatu da Martin. «Fiskalaren jarrera bereziki gogorra izan zen; defentsa lanetan aritu zela esan dezakegu». Auzitegiko medikuaren arabera pilota batek zauritu zuen Zudaire, baina horren kontra egin zuten epaiketan: «Harri bat izan zitekeela, botila bat, tiragoma batekin botatako billar pilota... eta biktimarik egotekotan, ez zela Aingeru, baizik eta han eserita zegoen polizia nazionala. Lotsagarria izan zen».

2019ko irailean Nafarroako Auzitegiaren sententziak «argi eta garbi» utzi zuen polizia batek jaurtitako pilotak zauritu zuela Zudaire, eta atarrabiarrak ez zuela «arriskurik» polizien kontra. Hala ere, polizia zigortzeko froga aski ez zegoela ebatzi zuen.

Orduan administrazioaren ondare erantzukizunaren bideari ekin zioten. Auzi horretan Espainiako Barne Ministerioak esan zuen Foruzaingoa ere aritu zela manifestazio horretan, eta pilota haiek botatakoa izan zitekeela. Gainera, poliziaren jarrera «justifikatua» eta «proportzionala» izan zela babestu zuen, beraz, ez zegoela ardurarik. Bide administratiboan erantzunik ere ez zuten jaso, beraz, hirugarren auzibideari ekin zioten Espainiako Auzitegi Nazionalean.


Osoko bilkuran onartu du Udalbatzak Ibargoia kaleko obrarako dirulaguntza eskatzea

Martxoko ohiko osoko bilkuran Ibargoia kaleko lanen aurreproiektua onartu zuten; Plan Foralean onartu beharko dute orain proiektua.

Aldundiaren Obra eta Foru Planean Ibargoia kaleko obrarako dirulaguntza eskatzea onartu zuten martxoaren 30ean egindako ohiko osoko bilkuran. "Auzoetan obrak egin dira, eta uste dugu Ibargoiak behar duela berrikuntza bat bai espazio aldetik, baita antolamendu aldetik ere. Orain aurkezten dugun proposamena da Plan Foralean obra eskatzea", azaldu zuen Lierni Altuna alkateak. Hain zuzen ere, barikuan sartu zuten aurreproiektua Aldundiaren 2024-2025eko laguntza programaren deialdian. Plan Foralean onartu beharko da proiektua; horren ondoren, jendaurrean egongo da; eta, azkenik, obraren esleipena egingo da. Besteak beste, egingo dituzten lanak dira aparkaleku batzuk lekuz aldatzea. EH Bilduko bost zinegotzi eta EAJko biak izan ziren bilkuran; proiektua aurkezteak guztien onarpena izan zuen.

Jaietarako laguntzak

Osoko bilkuran, auzoetako jaiak diruz laguntzea ere mahai gainean izan zuten. 2023ko ekitaldian auzoetako jaiak diruz laguntze- ko programaren deialdia onar- tu zuten, aho batez. Azken ur- teetako kopuru berarekin jarraituko dutela azaldu zuen alkateak, 13.500 euro, eta kopu- ru hori nahikoa izaten dela gaineratu zuen. Ildo horretan, nabarmendu zuten kultur, kirol eta gizarte arloetako taldeei bideratutako dirulaguntza igo egin dutela. Dirulaguntzaren xedea Aramaioko udalerriaren eremuan 2023ko auzoetako jaiak edo erro- meriak antolatzeko dirulaguntzak ematea. Onuradunak Aramaio- ko auzo elkarteak eta Oletako batzar administratiboa izango dira. Ohikoa den moduan, diru- laguntza bi epetan jasoko da: %75 eskaera onartzen denean eta gainerakoa aurreikusitako ekintzak egin direla justifikatzen denean.

Eguneko Zentroa

Eguneko Arretarako Landa Zentroa kudeatzeko zerbitzu kon- tratua esleitzeko espedienteari hasiera ematea onartu zuten, aho batez. Izan ere, egun duten kontratua ekainean bukatzen dela azaldu zuen alkateak. Eguneko Zentroak zerbitzu integratuak eskaintzen ditu, prebentziokoak, asistentziakoak eta komunitarioak. Bereziki, adineko pertsona autonomoei laguntzeko diseinatua dago; eta pertsonaren autonomia, haien integrazioa eta parte-hartze soziala mantentzeko ahalegina sustatzea du helburu. Udalaren Gizarte Zerbitzuen bitartez egiten da kudeaketa


11. Korrika Aiaraldetik igaro zenekoa, hemen ikusgai

1999. urtean egin zen 11. Korrika, eta egunez igaro zen Aiaraldetik. Iñaki Ibarluzea Ortueta AEK-ko irakasleak ordu eta erdiko bideoa grabatu zuen orduan, eta digitalizatu egin du orain, herritar orok ikusi eta oroitu ahal izateko euskararen aldeko ekimen ibiltariaren edizio hark eskualdean utzitakoak.


Samuel L. Jacksonek euskaraz eta beste 14 hizkuntzatan birao egiten irakasten du

Aktore estatubatuarrak Twitterren egindako bideo batean hainbat herrialdetan nola esango luketen erakutsi du, haien hizkuntzetan, baita euskaraz ere.


Edukiontzi horira zer bota eta zer ez argitzeko kanpaina

Debabarreneko Mankomunitateak sentsibilizazio kanpaina abiarazi du edukiontzi horietara zer hondakin bota daitezkeen, eta, batik bat, zeintzuk bota ezin diren argitzeko. Etxez etxe banatuko dute gida bat azalpen guztiekin. Mankomunitateko presidenteak esplikatu duenez, hainbat hondakin “desegoki” botatzen ditugu edukiontzi horira eta horrek “arazoak” eragiten ditu birziklatze-prozesuan.

Gaur, martxoaren 22an hasi eta martxoaren 28ra bitartean gauzatuko da Horian zer? sentsibilizazio kanpaina. Xehetasunen arabera, azaroan egindako ikerketa batek erakutsi zuen hainbat hondakin “desegoki” botatzen ditugula edukiontzi horira.

Plastiko guztia ez doa horira

Iosu Arraizek, Mankomunitateko presidenteak prentsaurrekoan esan duenez, azkenaldian musukoak ere azaldu izan dira edukiontzi horietan, baina batez ere, plastikoz egindako gaiekin dago nahasmena. Izan ere, askok uste dutenaren kontra, plastikozko hondakin guztiak ez dira edukiontzi horira bota behar. “Hor eragin behar dugu” esan du presidenteak.

Zentzu horretan, Arraizek adierazi du helburu hezitzailea duela mankomunitatearen kanpainak: “Batzuetan ezjakintasuna da oker birziklatzeko faktoreetako bat, horregatik sortu dugu gidaliburu esplikatiboa Ecoembes-ekin batera. Bisualki eta irudien bidez, erraz ulertzeko moduan azaltzen dira horira bota daitezkeen ontzi arinak eta bota ezin daitezkeen gainerako plastikoak. Esaterako, ontziak ez diren plastikozko eta metalezko objektuak (etxeko plastikozko tresnak edo tupperrak, adb.) ezin dira edukiontzi horian utzi. Garrantzitsua da birziklatzea, baina ondo birziklatzea”.

Gidaliburu esplikatiboa banatzen hasi dira, Mendaron, Deban eta Mutrikun banatu dute, esaterako. Datozen egunotan, berriz, eskualdeko gainerako herrietan jarraituko dute banatzen.

Informazio-puntuak

Horrekin batera, martitzenetan, eguaztenetan eta barikutan, Eibarko Urkizuko eta Dos de Mayoko anbulatorioko edukiontzi guneetan informazio-mahaiak ipiniko dituzte, 11:30etik 13:00ak bitartean herritarrei informazioa zuzenean eman eta haien balizko zalantzak argitzeko.

Puntu horietan Agifes elkarteko (buruko osasun arazoak dituzten pertsonen eta familiartekoen Gipuzkoako elkartea) kideak izango dira, “Agifesek ingurumenarekin lotutako gaiak ere landu nahi dituelako, osasun mentalarekin ere badutelako lotura”, Arraizek esan duenez.


Liburutegiko goiko solairua itxita, bihartik

Bihartik abenduaren 11ra bitartean itxita egongo da liburutegiko goiko solairua. Hori horrela, ezingo dira hainbat zerbitzu erabili.

Azaroan hasi zituzten Biteriko leiho eta argiteria lanak. Hori dela eta, kultur etxeko zerbitzuetan hainbat aldaketa izan dira. Azaroaren 23tik abenduaren 2ra ikasgela itxita egon zen, azaroaren 30tik abenduaren 4ra, berriz, liburutegia. Horrela bada, bihartik ostiralera bitartean itxita egongo da liburutegiko solairua. Hori izango da Biteriko zerbitzuetan egongo den azken eragozpena. Hortaz, ostiraletik aurrera erabilgarri egongo dira guztiak, inolako oztoporik gabe, ohiko ordutegian: astelehenetik ostiralera bitartean, goizeko 09:00etatik 14:00etara eta, arratsaldez, 16:00etatik 20:00etara bitartean.

Dagoeneko antzeman daitezke eraikinean orain arte egin dituzten aldaketak: egurrezko leihoak aldatu dituzte eta barruko argiztapena ere berritu dute. Helburua da kultur etxeko hobekuntza energetikoa lortzea, energia gutxiago kontsumitzeko eta onura ekonomikoa eskuratzeko. Aipatutako horiez gain, ikasgelan eta aste honetan, liburutegian, argi naturalaren araberako erregulazio sistema jarriko da. Horrekin batera, sabaiak konpondu eta margotuko dira. Halaber, Udalak jakinarazi du birgaitze lanak otsaila aldera amaitzea espero dutela eta lanak egiten ari badira ere, Biteri ez dela erabat itxiko.


Bideoa: Oriotarrak traineruak animatzera joan dira Zarautzera

Zarauzko 44. eta 13. Ikurrinak jokoan izan dira gaur goizean, eta arraunzaleek ez dute ikuskizuna zuzenean ikusteko aukera galdu.


Ohiko bilgune orokorra egingo du Denda Berri elkarteak

Ohiko batzar orokorra deitu du Denda Berri elkarteak, datorren urtarrilaren 29an, herriko Zaharren Egoitzan. Bi deialdi izango dira: lehena, arratsaldeko 17:00etan, eta, aldiz, bigarrena arratseko 17:30ean.

Honako hau izango da gai-zerrenda:

2021eko diru-sarrera eta gastuen balantzearen aurkezpena eta onarpena hala badagokio.

2022rako aktibitate programa, eta gastuen aurrekontua.

Elkartearen Lehendakaria hautatzeko dei egingo den ez ohiko Batzar Orokorrerako prozedura, araudiak eta egutegiaren berri ematea, eta onarpena hala badagokio.

Galderak eta eskaerak


Gipuzkoako basozainek kontrolpean dute Azkarateko sutea

Atzo, asteartea, 16:00etan sutea piztu zenAzkarateko pinudi batean, eta Urolako eta Arrateko suhiltzaileek 23:30 inguruan sua itzaltzea lortu bazuten ere, Gipuzkoako basozainak ingurua zaintzen ibili dira goizaldean.

Azkarateko suteko atzoko irudi bat. (Gipuzkoako basozainak)

Azkarateko pinudi batek su hartu zuen atzo, asteartea, 16:00 inguruan, eta Urolako (Azpeitia) eta Arrateko (Eibar) suhiltzaileek 23:30 inguruan lortu zuten sua itzaltzea. Azkarate mendatearen tunelaz bestalde piztu zen sua, Elgoibar, Mendaro eta Azkoitia arteko Urnobitza auzoko Ekaitz mendian, eta suhiltzaileek adierazi zutenez, Azkoitiko Madariaga auzora ere heldu zen sua, 19:35 inguruan. Gipuzkoako basozainek UROLA KOSTAKO HITZAri adierazitakoaren arabera, ezin da zehaztu oraindik zenbat hektarea kaltetu dituen suteak, baina 20tik gora erre direla nabarmendu dute.

Basozainek zaintza lanetan dihardute oraindik sutea izandako lekuan. Haiek adierazi dutenez, "kontrolpean" dute egoera, baina gune horretan jarraituko dute egunean zehar, sugarrak zabaldu ez daitezen.


Finalerdietako txartela jokoan izango du bihar Miriam Arrillagak

Miriam Arrillagak bihar jokatuko du Master Laboral Kutxako pilota mistoko final laurdenetako kanporaketa Uxue Osesen aurka, Arratzun. Azken txapelketako irabazleak, Uxue Oses menderatu beharko du finalerdietara iristeko eta EITBk zuzenean emango dituen finalerdi eta finala jokatzeko. Abenduaren 5ean izango da hori, Muskizen.

Pilota goxoko eta pilota mistoko Master Laboral Kutxa txapelketa amaierara iristen ari da, eta jada, finalerdietako eta finaletako pilotarien izenak azaleratzen ari dira. Bihar argituko dira erabat kontu horiek, eta pilota goxoko finalak Abadiñoko pilotalekuan izango dira abenduaren 4an. Pilota mistoko finala eta semifinala, berriz, abenduaren 5ean izango dira Muskizen, eta EITBren bidez zuzenean jarraitzeko aukera izango da.


Ehunka lagun eta ezpata-dantzarik parte hartu zuten larunbatean Amaiurko batailaren 500. urteurreneko ekitaldi instituzionalean

Larunbat honetan bosgarren mendeurreneko ekitaldi nagusia ospatu zuten Amaiurren ekitaldi instituzional batekin eta 150 ezpata-dantzariren desfilearekin. Eguna Amaiurko elizako arkupeetan egindako harrera ofizialarekin hasi zen, Ixabel Aleman Amaiurko herriko alkatearen eta Joseba Otondo Baztango alkatearen eskutik.

Argazkiak: Juantxo Egaña, Josu Inziarte eta Josean Grandal

Amaiurren egon ziren, bertzeak bertze, Unai Hualde eta Bakartxo Tejeria Iruñeko eta Gazteizko Parlamentuetako presidenteak; Jose María Aierdi Nafarroako Gobernuko presidenteordea; Unai Rementeria, Markel Olano eta Ramiro González Bizkaiko, Gipuzkoako eta Arabako ahaldun nagusiak; Mertxe Aizpurua eta Bel Pozueta Espainiako Gorte Nagusietako diputatuak; Bidasoko herrietako alkateak eta baita Baztango herrietako alkateak ere. 1982an lehendakari zenean gaur egungo monolito inauguratu zuen Carlos Garaikoetxea lehendakari ohia ere Amaiurren egon zen.

Agintari instituzionalei harrera eta desfilea monolitora

11:00etan, Amaiurko eta Baztango alkateek agintariei egindako harreraren ondotik desfile bat hasi zen Amaiur monolitoraino. Segizioaren buruan ezpata-dantzari ilara handi bat abiatu zen Baztango bandera, Amaiurkoa, Nafarroakoa eta Ikurrina zeramaten banderadunekin, eta baita Nafarroako banderaren irudiarekin egindako lore-zentro bat ere. Ibilbidean barrena ezpata-dantzariek euren dantzak erakutsi zituzten. Gero, monolitoaren inguruan bilduta, urteurrena gogoratzeko balioko duten argazki ofizialak atera zituzten baina, hori baino lehen, kantari talde batek zenbait abesti interpretatu zituen, Ixabel Aleman Amaiurko alkateak hitza hartu zuen Amaiurko batailaren bosgarren mendeurrena gogoratzeko eta 1922an paratu zen eta 1931n dinamitatu zuten lehen monolitoaren 400. urteurrena gogoratzeko ere.

Amaiurko alkatearen hitzaldia

Alemanek oroimenerako lekuak izatearen garrantzia azpimarratu zuen, herriek beren historia ezagutzeko, orainaren nortasuna eta etorkizuneko balioak ezagutzeko. 1522ra egin zuen atzera, eta honako hau adierazi zuen: «Nafarroaren konkista legez kontrakoa eta bidegabea izan zen, eta duela 500 urte konkistatzaileen botere beliko izugarriari aurre egin zietenek, Nafarroako Erresumaren independentziarekiko aske eta leial izaten segitu nahi zutela erakutsi zuten. Haren lekukotasuna izan da ondarerik baliotsuena, eta arrakasta izan du denboran, eta aintzatespen-ekintza honen bidez huraxe aldarrikatzen dugu». «Herri bat gara mundu globalizatu honetan, eta aske izateko aukera izan nahi dugu».

Herri bazkarian 400 lagun inguru

Gazteluko ekitaldiaren ondotik, segizioa plazara jautsi zen eta han bildu zirenek mutil dantzak eta larrain dantza dantzatu ahal izan zituzten. Gero, 400 lagun inguru Amaiurko frontoian bildu ziren herri bazkarian, eta arratsaldean Xubelet eta Xamanat, Aitor Ibarra, Francisco Santxotena eta Beñat Mitxelenaren musika emanaldiak izan ziren.


Lau Intelligent System

Insertec eta Xabet enpresa euskaldunek gizarte digitalizazioan aurrera egiteko sortu duten sistemaz, Oihana Mendizabal eta JOse Ignacio Sesma.

Gizarte digitalizazioan aurrerapausu bat egin dute Insertec eta Xabet enpresa euskaldunek, Lau Intelligent System sortuz. Enpresen lehiakortasuna hobetzeko helburuarekin sortutako transformazio digitalerako tresnaren inguruan hitz egin digute Xabeten operazio zuzendaria den Ohiana Mendizabal eta Insertec-eko Lab Industrialen dibisioko gerentea den Jose Ignazio Sesma.


Ion Izagirreri Ormaiztegin egindako harreraren bideoa

Ion Izagirre Insausti Cofidis taldeko txirrindulariari harrera egin zioten atzo arratsaldean jaioterrian, Ormaiztegin –Agurainen bizi da gaur egun–. Izagirrek Frantziako Tourreko 12. etapa irabazi du aurten, Belleville-en-Beuajolaisen, ihesean.

Goierriko txirrindulari eskolakoek bizikleten gurpilekin egindako pasilloa igaro ondoren, Jon Enrike alkateak egin zion harrera, eta Zorionak Ion pankartarekin atonduko udaletxeko balkoira igo ziren. Alkateak eskerrak eman zizkion Ormaiztegiren izena mundu guztian zabaltzeagatik.

Izagirrek hartu zuen hitza ondoren, alabak ondoan zituela: “Niretzat ere harrotasun handia da nire garaipenarekin hainbeste jende poztu izana. Ni ere hemen hasi nintzen bizikletan, Mendizabalen, geltokira bidean… Emozio asko bizitzen dituzu, momentu berezia izan zen lan askoren ondoren. Ilusioa horrek ematen du, txikiok hemen ikustea, hori da gure etorkizuna, eta ea hemendik urte batzuetara ere hauetakoren bat hemen ikusiko dugun esperantzarekin”.

Segidan, lore sorta bat, bisera bat eta oroigarri bat eman zioten opari. Udaletxeko arkupeetan postalak sinatu zituen ondoren, eta bukatzeko, taldeko argazkia atera zuten Gorka anaiak eta biek Goierriko txirrindulari eskolakoekin.

Bideoa eta argazkiak: Gotzon Aranburu


Borrasen kontratuen onuradunak onartu du "lanak banatzea" adostu zutela

Bestalde, Borrasek berak ukatu egin du "ezelako deliturik" egin izana.

Juntseko presidente Laura Borrasek ukatu egin du gaur, astelehenarekin, "ezelako deliturik" egin izana, Kataluniako Justizia Auzitegi Nagusian Jesus Maria Barrientosek botatako galderari erantzunez.

Isaias H. eta Andreu P. auzipetuen galdeketa hasi baino lehen egin ditu adierazpenok. Hain zuzen ere, Ministerio Publikoak egotzi dizkion delituen eta gertaeren egiletza aitortzen duen galdetu diote Borrasi, otsailaren 27an epaitegian deklaratu aurretik.

"Inola ere ez. Ez dut deliturik egin", esan du, ezer gehiago erantsi gabe, Fiskaltzak Isaias H. galdekatu aurretik.

Borrasen kontratuen onuradunak onartu du lanak banatzea adostu zutela

Ustez Laura Borrasek, ILC Letra Katalanen Instituzioko zuzendari zela, lehiaketa publikorik gabe egin omen zituen 18 kontratuen onuradun Isaias H. auzipetuak esan du akordio batera iritsi zirela. Horren bidez adostu zuten Letra Katalanen Instituziorako lana 18.000 euroz azpiko obra- eta zerbitzu-kontratuetan banatzea, horren arabera.

Fiskalari erantzunez, auzipetu horrek baiezkoa eman dio ezkutuko kontratuen aferaz egindako galderari.

Halaber, zehaztu du bere lanaren aurrekontuarekin batera beste bi aurrekontu aurkezten zituela, aldez aurretik jakinda atzera botako zituztela.


«Lasterketako ibilbidea zertxobait aldatu dugu»

Juan Mari Aldaiek (Aia, 1969) buru-belarri dihardu lanean, Aiako II. Mendi Lasterketa prestatzen. Izan ere, auten probak iaz izan zuen harrera ona errepikatzea nahi du aiarrak. Iaz lehen aldiz antolatu zenuten Aiako Mendi Lasterketa. Zer moduzko harrera izan zuen orduan mendiko lasterketak? Oso ona. Pasa den urtean gehienezko parte-hartzaile kopurua ezarri genuen, 150 lagun lehia zitekeen gehienez lasterketan, eta bete egin zen zerrenda. Azken momentuan izena emandako guztiak ez ziren etorri, baina lehen aldia izateko erantzun polita izan zuela iruditu zitzaigun. Aurtengoan jende gehiago hurbiltzea nahi al duzue? Hori da gure asmoa. Horregatik, gehienezko parte-hartzaile kopurua 200 lagunekoa izatea erabaki dugu. Ibilbidea ere zertxobait aldatu dugu, baina Pagoeta inguruan izaten jarraituko du, beti ere. Lasterketaren lehen zatia iazkoa baino zailtxeagoa izango da, dena den. Mendi lasterkari hasi berrientzat egokia al da? Baietz uste dugu. Inoiz mendian ibili ez denari gogorra egingo zaio, baina entrenatzen aritu direnak mendi lasterketetan hasteko aukera aproposa dela uste dugu. Paisaiaz gozatuz eta kirola eginez ondo pasatzea da helburua, irabaztea bigarren mailan geratzen da horrelakoetan.


'Igo autobusera' saioa: 2020-11-02

Asteburuko albiste nagusienen errepasoa egin dute, COVID-19ak emandako datu nagusiak ahaztu barik. Eguraldi iragarpenaren berri eman dute eta agendako hitzorduak errepasatu.


Sei pertsona zauritu dira Lekunberrin, tartean hiru adingabe, furgoneta batek istripua izanda

Adin txikikoak arin zauritu dira. A-15 errepidearen erreietako bat, 129. kilometroan, itxita egon da, ibilgailuaren barruan bidaiarietako bat harrapatuta geratu denez, hortik ateratzeko suhiltzaileak lanean ibili direlako.

Sei pertsona zauritu dira, tartean hiru adingabe, igande arratsalde honetan A-15ean, Lekunberri parean (Nafarroa), furgoneta batek istripua izan ostean. Ez da zaurituen osasun egoeraren inguruan informaziorik zabaldu, baina adingabeek zauri arinak dituzte.

Errepidearen erreietako bat, 129. kilometroan, itxita egon da, ibilgailuaren barruan bidaiarietako bat harrapatuta geratu denez, hortik ateratzeko suhiltzaileak lanean ibili direlako. Donostiarako bidean zihoan furgoneta, zortzi pertsonekin, errepidetik atera eta irauli duenean.

Suhiltzaileak, anbulantziak eta Nafarroako Gobernuko helikoptero bat mobilizatu dituzte.


Bertan behera geratu da Emir Kusturicak eta The No Smocking Band-ek Kursaalean eman behar zuten kontzertua

Bertan behera geratu da urriaren 13an, Kursaal Eszenaren denboraldiaren barruan, Emir Kusturicak eta The No Smoking Band-ek Kursaal Auditorioan ematekoa zuten kontzertua, logistika arrazoiengatik. Emir Kusturicaren management bulegotik honakoa adierazi dute: “Sentizen dugu ohar honek bere zaleen artean eragin dezakeen ezinegona, eta espero dugu ahal bezain laster haiekin topo egiteko aukera izatea”.

Sarrera www.kursaal.eus webgunearen bidez erosi zutenei automatikoki egingo zaie diru itzulketa. Leihatilan erosi zutenek, aldiz, 943-00 31 70 telefonora deitu beharko dute itzulketa gauzatu ahal izateko.


XXXVI. Antzerki Topaketak: 'Tomiris' eta 'Agur eta Dolore' antzezlanak

Azpeitiko Gaztetxeko Antzerki Alternatiboaren zikloaren barruan, Atx Teatroak Tomiris antzezlana eskainiko du. Kamikaz kolektiboak eta Ttak Teatroak Agur eta dolore obra eskainiko dute. 20:00etatik 21:15era jantoki bejetarianoa izango da, eta ondoren eskainiko dituzte bi antzezlanak. Obra motzak izango dira Gaztetxean ikusgai izango direnak.


Txertaketa nola bizkortu aztergai dute Europar Batasuneko buruek

Europar Batasuneko buruen kezka nagusienetako bat txertaketaren abiadura motela da, besteak beste, agindutako dosiak ez direlako heltzen.


Julen Zaitegi: "Animo mezu hauekin zaila da futbola uztea"

Urtarrilaren 2an, lotailu gurutzatua hautsi zuen Julen Zaitegik, Ohorezko Erregional mailako UDAko jokalari arrasatearrak entrenamendu batean. Otsailaren 17an egingo diote ebakuntza

Hirugarren aldiz hautsi du lotailu gurutzatua UDA futbol taldeko aurrelari arrasatearrak. Oraingoan, ezker hankakoa izan da, eta, errekuperazio luzea aurretik, ez du argi futbola utziko duen ala ez.

Nola izan zen lesioa?

Urtea hasi berri, entrenamendu batean keinu txar bat egin eta belauna joan zitzaidan. Astebetez egon nintzen zein lesio zen jakiteke, soilik lotailu gurutzatua ez izatea nahi nuen, baina halaxe izan zen. Egun batzuk makuluekin aritu naiz, baina dagoeneko oinez ondo ibiltzeko moduan nago. Hori horrela, ebakuntza otsailaren 17an egingo didate, eta gero gerokoak.

Lotailu gurutzatua hausten duzun lehenengo aldia ere ez da, gainera.

Hala da; 22 urterekin, Cultural Durango taldean nengoenean, nire ustez, nire futbol ibilbideko momentu onenean, eskuineko lotailu gurutzatua hautsi nuen, eta, UDAn nengoela, duela bost-sei urte inguru, berriz hautsi nuen hanka berekoa. Orain, ezkerreko hankan gertatu zait, eta ebakuntza egin, hankak lurrean jartzen hasi, mugikortasuna eta indarra hartu eta pau-soz pauso pazientziaz hartzea geratzen zait.

"Eskuin hankako lotailu gurutzatua bi aldiz apurtuta, ezker hankakoa izan da orain"

Maiatzaren 2an, 37 urte beteko dituzu; futbolari agur esateko ordua iritsi zaizu?

Lesioa izan berri, hasierako egunetan futbola utziko nuela argi nuen, baina UDA kirol elkartetik eman didaten elkartasun mezuekin, taldekideen babesarekin... zalantzak ditut. Ez dut argi esan nahi bueltatuko naizela, funtsezkoena ondo errekuperatzea da. Adin bat dut, baina gustatuko litzaidake ondo errekuperatu eta, posible bada, denboraldi oso bat edo erdia egitea. Gainera, lagun batek ere esaten zidan "futboleko botak jantzita hil behar da", eta halakoekin berotu egiten naute futbolean jokatzen jarraitzeko. Etapa honetan, ibilbide luzea dut aurretik, eta epe motzeko erronkak ezarri behar ditut, bestela, zoratu egingo naiz eta.

Ibilbide luzea izan duzu futbolean, oparoa, eta goi mailako taldeetan aritu zara; konta egidazu zure futbol ibilbidea.

Alebinetan, Realera joan nintzen eta bertan aritu nintzen kadete mailara arte. Garai hartan, Canal Plus torneoa jokatu nuen, eta bertan zegoen nire kuadrillako Mikel Gonzalez de Martin Gontxa, baita Markel Bergara eta halako jokalariak. Real Madril, Racing eta Celtaren aurka jokatu genuen lehenengo fasea, eta ez ginen sailkatu. Bertatik Arrasatera bueltatu nintzen. Mondra nire taldea zen, eta oso gustura aritu nintzen bertan. Gero, Eibarko maila nazionalean aritu nintzen, gazte mailan; gogoan dut denboraldian hemeretzi gol sartu nituela. Ondoren, Eibar B taldera igo ninduten, orduan Hirugarren Mailan zegoena, eta pare bat denboraldi on egin nituen. Os-tean, Cultural de Durango taldetik deitu zidaten, eta nire une onenean nengoela hautsi nuen lotailu gurutzatua entrenamendu batean. Ordutik aurrera, ez zen berdina izan. Gero, Leioan aritu nintzen, Amurrion, eta baita urte erdiz Lagun Onak taldean. Garai hartan ez nuen askorik jokatzen, uste nuen nahikoa egin nuela eta Mondrara bueltatu nintzen. Hala, orduan, UDAk deitu zidan, eta erabaki zaila hartu behar izan duen. Arrasatearra naiz, lagunak ere Arrasatekoak, familiakoak ere Mondrakoak... Aldaketa bat nahi nuen, eta ordutik egon naiz UDAn. Esan beharra dut ez naizela damutzen, oso ondo portatu dira-eta nirekin.

Etorkizunean zer egingo duzun erabakia hartu gabe, entretenimen-du bat topatu behar, ezta?

Ez dut taldekideekin harremana galdu nahi, eta denboraldi honetan ahal ditudan ekarpen guztiak egingo dizkiot taldeari, oraindik UDAko jokalaria naiz eta taldearen parte izaten jarraitu nahi dut. Horrekin batera, ebakuntza aurretiko prestakuntzak egiten ari naiz, eta denbora aprobetxatzen dut Karpin txakurrarekin paseatzeko. Errekuperaziorako bidelagun aparta da, eta, beraz gain, kontuan izan behar da ni lesionatu naizen arren etxekoek ere sufritzen dutela, eta bihotzez eskertu nahi diet guztiei.

Taldekideen aparteko babesa

UDAko Erregional Ohorezko Mailako taldekideak Aloña Mendiren aurkako partiduaren aurretik pankartarekin irten ziren Ibarra futbol zelaira, Zaitegiri animoak emateko. "Pankartarekin irten aurretik, bideo bat oparitu zidaten: UDAko hainbat taldetako jokalariak agertzen dira, gaztetxoak animoak ematen... Hunkituta geratu nintzen".

UDAko Ohorezko Erregional Mailako jokalariak Aloña Mendiren aurkakoaren aurretik, pankartarekin.


GAZTE LOKALEKO APIRILEKO PLANA!

Gazte Lokaletik ekintza desberdinak antolatu ditugu apirilerako. Apirilaren 1etik aurrera eman daiteke izena.


Bandalismoa eta turismoa

Duela aste batzuk albiste izan zen turista batek bi izen eta data bat idatzi zituela Erromako Koliseoaren horma batean. Baina Unescoren arabera, bandalismoak oso eragin txikia du ondarearen suntsipenean, beste faktore batzuekin alderatuta.

Duela aste batzuk albiste izan zen turista batek bi izen eta data bat idatzi zituela Erromako Koliseoaren horma batean. Handik gutxira, beste turista bat filmatu zuten Koliseoan bertan N letra markatzen. Joan den astean, Japonian, Nara hirian, kanadiar turista bat harrapatu zuten VIII. mendeko tenplu budista batean (argazkian) bere izena idazten.

Jarrera horiek salagarriak izan arren, Unescoren arabera, bandalismoak oso eragin txikia du ondarearen suntsipenean, beste faktore batzuekin alderatuta.

Turismoa bera da faktore kaltegarriena; 1985ean masa turismoak babestutako gune historikoen %8 kaltetzen zuela kalkulatu zuten, eta, duela 10 urte, 2013an, gehiegizko ustiatze turistikoak guneen %80ri eragiten zien.


Ekitaldia

EH Bilduren ekitaldia.

Trikipoteoa, triptikoak banatuz, Joxe Arregi plazatik abiatuta. Herriko trikitilariek alaitutako ibilbidea egingo dute Elbarrenan barrena.


Beltza, koloretsua eta onena. Atadika, Caldas eta Smith gastronomikako emakumeak

2020ko gastronomikako hiru sukaldari: Ghanako Selassie Atadika, Maura de Caldas 82 urteko kolonbiarra eta Clare Smith ingelesa, munduko emakume chef onena.Euren sukaldeetatik arituko dira kongresuan.

Gastronomika 2020, urriaren 5etik 9ra. Online egingo dute sukaldaritzaren goi mailako topaketa, eta aurreneko aldiz dohainik. Goi mailako sukaldariak euren jatetxeetatik arituko dira aurkezpenak egiten. 50 ihardunaldi, 40 orduko emisioa, eta 70 hizlari.Tartean ez dute hutsik egingo goi mailako euskal sukaldaritzaren ordezkariek: Eneko Atxa, Juan Mari eta Elana Arzak, Pedro Subijana, Bittor Arginzoniz, Martin Berasategi, Hilario Arbelaitz, Josean Alija, Karlos Arguiñano…

Sukaldaritza beltzaren garrantzia, bistronomia, Covid 19aren ondorengo sukaldaritzaren jatorria... izango dira aurtengo kongresuaren gai nagusietako batzuk.


LABek Nafarroako zahar egoitzetarako hitzarmen baten aldeko kanpaina hasi du

Sindikatuak elkarrizketak abiatuko ditu erabiltzaile, familia eta gobernuarekin. Otsailaren 27an, gainera, mobilizazioa eginen dute Iruñean.

Esku hartze sozialeko lehen hitzarmena lortu ondoren, LAB sindikatuak adinekoen egoitzen Nafarroako lehen hitzarmena lortzea du helburu. "Nahiz eta hitzarmen berriak sortzea ez den batere ohikoa -Nafarroan hiru sortu dira azken hogei urtean-, LABek uste du zahar egoitzetan bizi den egoera larriak eta Esku-hartze Sozialeko hitzarmen sortu berriaren bultzadak beharrezko eta posible egiten dutela erronka honi heltzea".

Sektorea erabat feminizatuta dagoela salatu du sindikatuak eta oso egoera larria bizi dutela langileek pribatizazioaren, prekarizazioaren eta bitarteko faltaren ondorioz. "Egoera horrek agerian uzten du erakundeek zenbateko utzikeria daukaten zaintzen esparruan; funtsezko esparrua izaki, berrantolatu eta lehentasuna eman behar zaio. Nafarroako gizartearentzat erronka estrategikoa da zaintza-sistema publiko komunitario bat sortzea, esparru sindikalak, mugimendu feministak eta pentsiodunen mugimenduak sarritan eskatu dutena", adierazi dute.

Sindikatuaren iritziz, hitzarmenak bi urrats garrantzitsu ekarriko lituzke. Alde batetik, negoziazio-eremua Nafarroara gerturatuko litzatekela, azaldu dute; eta ondorioz, "egoitzetako langileek eta haien ordezkariek lan-baldintzen erregulazioan zuzenean parte hartzeko eskubidea irabaziko lukete". Beste aldetik, sektoreko lan-baldintzak nabarmen hobetuko lirateke, sindikatuaren aburuz. "Bi urrats horiek eskutik doazela frogatu da: lan-baldintzen estatalizazioa prekarizatzeko bide bat da, eta, aldiz, negoziazio kolektiboko esparru propio batean aurrera egitea lanbidea duintzeko aukera paregabea da", azaldu dute..


Merkatu zaharra zentro soziokultural bihurtzeko proiektua onartu du Amurriok

Eraikin berriak umeentzako eta helduentzako liburutegi berria, ikasketa gelak, mediateka eta KZgunea hartzea aurreikusten da.

Amurrioko Udalak osoko bilkuran onartu du Foru kaleko hornidura merkatu zaharraren eraikina zaharberritu ahal izateko proiektua, zentro soziokultural bihurtzeko. Proiektua onartu ondoren, laster irekiko da obraren lizitaziorako prozesua.

Onartutako proiektuak eraikina erabilera berrietara egokitzeko egingo diren jarduketak jasotzen ditu. Horretarako, ia guztiz aprobetxatuko den egitura sendotzeaz gain, barrualdea berregokitzea aurreikusten da, hainbat erabilera egokitzeko aukera emango duen espazio zabalarekin, bai eta beheko solairua eta erdisotoa komunikatuko dituen igogailu bat jartzea ere, irisgarritasuna bermatzeko. Inguratzailea, fatxada eta estalkia ere berriztatuko dira.

Proiektua onartu ondoren, obren lizitazioarekin hasteko prozesuari emango zaio hasiera; 1.200.401 euroko inbertsioa egingo da, eta urtebeteko epea egongo da lanak egiteko.

Zentro soziokulturala

Berriki aurkeztu den Udal Ekipamenduen Plana gida erabilgarria eta beharrezkoa izan da udal-azpiegiturak eta horietan ematen diren zerbitzuak pixkanaka berrantolatzeko. Alde batetik, planak kultur ekipamenduen sarea sortzea jasotzen du, eta merkatu zaharra zaharberritzea eta egokitzea da herriko hirigunean kultur sare hori sortzeko lehen urratsetako bat. Horretarako, eraikin berriak umeentzako eta helduentzako liburutegi berria, ikasketa-gelak, mediateka eta KZgunea hartzea aurreikusten da.


Orkatz ez ixteko eskatu dute, herri harresia irudikatuta

Dozenaka lagun bildu ziren atzo Azpeitian, Orkatz itxi ez dezaten eskatzeko. Horretarako, herri harresia osatu zuten azpeitiarrek herriko taberna-ren aurrean. Ekitaldian nabarmendu zuten "lanean jarraitzeko" asmoa dutela beraiek: "Orkatz Kultur Elkarteak lanean jarraituko du, Orkatzen edo Orkatzetik kanpo". Beraz, Orkatz "lapurtzen" badiete, beste bilgune bat aurkituko dutela jakinarazi zuten: "Audientzia Nazionalak eta ezta Espainiar Gobernuak ere ez dute gure jarduera zilegia geldituko". Erabakiaren "bidegabekeria" salatu zuten, eta "konponbidearen aurkako eraso zuzena" dela adierazi zuten. Honakoa esan zieten Libre lantaldekoek han bildutakoei: "Injustizia honen aurrean herritarrok ezin dugu eskuak gurutzatuta gelditu. Ezin dugu 1936az geroztik egin den lapurreta handiena besterik gabe pasatzen utzi. Ezin dugu onartu inongo arrazoirik eta deliturik egon gabe, elkarte bat horrela ixtea eta hainbat langile kale gorrian uztea. Azpeitiar orori dei egiten diegu Orkatz babesteko antolatuko diren ekimenetan parte hartzera eta Orkatz ixtera datozenean, Orkatzera gerturatzera. Suziri bidez jakinaraziko dugu ixtera datozen momentua. Jarrera baketsu eta desobedienteaz babestuko dugu Orkatz. Bakoitzak bere nahi eta aukeren arabera, desobedientzia praktikan jartzeko modu desberdinak egongo dira. Beraz adin guztietako herritarrei dei egiten diegu Orkatz babestera etortzeko deia. Denentzat tokia egongo da". Bart gaua Orkatzen igaro dute azpeitiarrek, eta gauza bera egingo dute gaur gauean ere. Bien bitartean, bilera irekia egingo dute gaur, 17:00etan; eta martxa laranja egingo dute herrian zehar, 19:00etatik aurrera. 20:00etan afaria egingo dute, eta 21:00etan Ez aurkeztua taldearen kontzertua egongo da.


Etxetik hurbileneko espetxeetara lekualdatu dituzte hiru preso

Jose Mari Dorronsoro Iruñetik Martutenera lekualdatu dute, Javier Gallaga Darocatik Zaballara, eta Bittor Franco Logroñotik Basaurira.

Jose Mari Dorronsoro, Javier Gallaga eta Bittor Franco Euskal Herriko espetxeetara lekualdatu dituzte, Etxerat presoen senideen elkarteak jakitera eman duenez.

Barne Ministerioaren eskuduntzako Espetxe Erakundeetako Idazkaritza Nagusiak otsailean onartu zuen hiru preso hauen gerturatzea eta azken egunetan gauzatu dira, azkenean mugimenduak.

Hala Jose Mari Dorronsoro Malaxetxebarria preso donostiarra Iruñeko espetxetik Donostiako Martutenera gerturatu dute. Dorronsorok 2023 uztailean beteko ditu zigorraren hiru laurdenak.

Bestetik, Javier Gallaga Ruiz Darocatik (Zaragoza) Zaballara gerturatu dute. 2027ko ekainean beteko ditu Gallagak zigorraren hiru laurdenak.

Azkenik, Bittor Franco Martínez Logroñoko espetxetik Basaurira lekualdatu dute.


Portuen transferentzia bizkortzeko eskatu du Bilbokoaren agintaritzak

Urrirako lortzea «ezinezkoa» dela uste du, baina negoziazioei ekitea galdegin die gobernuei


Trikiti eskolakoen emanaldia urtarrilaren 3an izango da

Trikiti eskolako ikasleek emanaldia eskainiko dute kultura etxean. Sarrerak aurrez erreserbatu beharko dira 690 83 98 53 telefono zenbakian WhatsApp bitartez.


Hator Hator Horror Fest jaialdia

12:00. Umeentzako festa. Makilaje tailerra eta filmen emanaldia.


"Gora musika!" esanez eskertu du Jesusi Etxebarriak herritarren omenaldia

Debagoieneko musikari askoren irakasle izandakoaren omenezkoan parte hartu dute Goikobalu abesbatzak, Arrasate Musikaleko ikasleek eta Itziar Yagüek. Maria Ubarretxenaren eskutik lore-sorta jaso du, eta Ibai-Arteko presidente Jon Apraizek oroigarria eman dio. "Eskerrik asko urte hauetan guztietan nire ikasle izan zareten guztioi", esan du Etxebarriak.


Irlandako gaelikoa, EBn ofiziala den hizkuntza gutxitu bakarra

Gaur egun 24 hizkuntza ofizial daude EBn, eta Europan dauden 60 hizkuntza gutxitutatik bakarra dago onartuta, gaelikoa. Gaurtik aintzinera Europar Batasuneko hogeita zazpi Estatuek aho batez onartu beharko dute euskara, katalana eta galiziera ofizial bihurtzea.

Euskara, katalana eta galiziera Diputatuen Kongresuan erabilera normaleko hizkuntza bihurtuko den egun berean, Europan lehen eztabaida egingo da hiru hizkuntza horiek Europar Batasuneko hizkuntza ofizial gisa onar daitezen eskatzeko.

Gaur egun 24 hizkuntza ofizial daude Europar Batasunean: alemana, bulgariera, txekiera, kroaziera, daniera, eslovakiera, esloveniera, espainiera, estoniera, finlandiera, frantsesa, grekoa, hungariera, ingelesa, irlandera edo gaelikoa, italiera, letoniera, lituaniera, maltera, nederlandera, poloniera, portugesa, errumaniera eta suediera.

Azken sarrera Irlandako gaelikoa edo irlandera izan zen, 2022an Europar Batasuneko hizkuntza ofizial bihurtu zena. Gaelikoa salbuespenezko kasua da. Irlandak, 1973an EBn sartu zenean, ingelesa hartu zuen hizkuntza ofizialtzat, baina 2005ean gaelikoa gehitzea eskatu zuen, herrialde osoan ere koofiziala dena.

Gaelikoak 200.000 hiztun inguru ditu, euskara edo katalana erabiltzen duten pertsonen kopuruaren azpitik.

Are gehiago, EBn dauden hizkuntza ofizial batzuek katalana edo euskara baino hiztun gutxiago dituzte, malterak kasu.

Euskara, katalana eta galegoa Europar Batasuneko hizkuntza ofizial izateko lehen urratsa Espainiako Gobernuari dagokio, eta eman du lehen pausoa. Gaurtik aurrera hogeitazazpi estatuek eztabaidatuko dute gaia Europako Kontseiluan, baina ikusteko dago zer gertatuko den, hainbat estatu eszeptiko agertu baitira.


Herri eta auzoetako hainbat jai... eta Musakola independentzia eske

Bergarako sanmartinak, Pentekosteak eta San Martzial. Garagartzako sanmigeletan zer nolako giroa! Aretxabaletakoetan aitorpen pikanteak. San Andresen ahari borrokak; eta Gesalibar, Maala, Ferrerias eta Arimazubiko jaiak ere bai. Amaitzeko, Leintz Gatzagan erretiratuen ospakizuna.


Erregeen aurreneko bisitak

Ekialdeko hiru aztiak Altsasuko kabalgata hasi aurretik, Aita Barandiaran eta Josefina Arregi egoitzetatik pasa ziren ostegunean.

Meltxor, Gaspar eta Baltasar Altsasu guztia bisitatu aurretik, urtero bi geldialdi berezi egiten dituzte. Bata Aita Barandiaran adinduen egoitzan. Bestea, Josefina Arregi klinika psikogeriatrikoan. Pandemia dela eta, joan den urtean bezala, aurten ezkaratzean gelditu dira ekialdeko hiru aztiak, barrura sartu gabe. Baina han bi egoitzetakoendako opariak utzi dituzte.


Baloi bat taldekide bakoitzak

Egunotan, COVID-19aren gaixotasunak gora egin du. Gora, gora. Zoritxarrez, hau guztia gure bizimoduaren parte garrantzitsu bihurtu da, eta baita saskibaloiarena, eta, oro har, kirolarena ere. Saskibaloian, NBA, ACB, LEB… beste mundu bat dira eta aurrera doaz. Kirol profesionala da horiena eta gurpilak biraka jarraitzen du. Baina gatozen geurera: maite dugun kirola praktikatzeko aukera izatea, eta arlo hori lantzea eta mantentzea da guk nahi eta behar duguna.

Kirola egitea osasuntsua da eta, era berean, gure kirolariek bere garapena lantzeko eta bideratzeko behar duten zerbait da. Gainera, aisialdian eta eskola orduetatik kanpora bere taldekideekin eta lagunekin aritzeko modu segurua eta landua da.

Lehiaketarik ez dago. Ados nago. Guztiz ados, gainera. Egoera latz honetan ulergarria dela deritzot. Baina era berean, kirola, modu zaindu eta antolatu baten egiteko aukera izatea ere ezinbesteko ikusten dut.

Taldean aritzea ez dut arlo tekniko-taktikotik bakarrik bideratu nahi. Taldean aritzea ez da denok bata bestearen gainean egotea, gure lagunekin gure kirolaz gozatzea baino. Gainera, gugan daukagun honi guztiari aurre egiteko irtenbide bat da, barruan pilatutakoa askatzeko modu bat. Beti ere, osasun neurri guztiak hartuz eta betez, eta erantzukizunez jokatuz. Bakoitza bere baloiarekin, pilotarekin… eta bere taldekideekin, bere lagunekin.

Gure umeek eta nerabeek probatu dute bere ohiko entrenamendu saioetara bueltatzea. Egunotako berri honek asko atzeratu du guztia eta denok gaude arduratuta arlo horretan. Baina osasun neurriak zaindu eta errespetatuz, protokoloak behar den moduan betez, beraiek maite duten kirola egiteko aukera dagoela uste dut.

Ea horrela den. Hasiko gara. Gora bihotzak! Zaindu!


Karmengo jaien bazkariko tiketak eskuragai, bihar arte

Igande honetan ospatuko dira Karmengo jaiak. Hiru urteko etenaldiaren ostean bueltan dira Kaxkoko festak, eta ohiturei eutsiz, bazkaria antolatu dute eguerdirako. Hori horrela, Kaxko Elkarteak jakinarazi du eskuragai daudela bazkariko tiketak Rioja Tabernan, Lamiak konjelatu dendan, Aralar tabernan eta Plaza Berrin ere jarri dute horretarako postutxoa. Bihar izango da tiketa eskuratzeko azken eguna.


Ostiralean egingo duten festarekin agurtuko dute ikasturtea Emakumeen Txokoan

Batukada feminista, bakarrizketa saioa eta luntxa antolatu dituzte ostiral arratsalderako; horiekin bukatuko dute ikasturtea.

Emakumeen Txokoan ere bukatzear da ikasturtea. Hain zuzen ere, ostiral arratsalderako iragarri dute ikasturte bukaerako jaialdia, eta horrekin, oporrak hartuko dituzte irailera arte.

17:30ean ekingo diote jaiari, batukada feministarekin. Plazatik abiatuta, Alde Zaharrean barrena egingo dute itzulia, hasitako leku berean bukatzeko. Jarraian, 19:00etan hasita, Beatriz Egizabalen Magma Mia bakarrizketa saioaz gozatzeko aukera izango dute Sanagustin kulturgunera bertaratzen direnek. Behin Egizabalek saioa bukatuta, mokadutxo bat egingo dute han bertan.


Lotura

Andoni Ugalde gitarjoleak sortutako proiektua da Lotura. Andonik berak, Pablo Buenok (baxua), Antonio Suárezek (bateria) eta Iker Aginagak (ahotsa) osatzen dute taldea. 2021ean, Aitor Abio (Pi L.T., Matxura, Revolta Permanent) produktore lanen buru dela, taldeak bere lehen laneko kantuak grabatzen ditu Fruizko Gaua Estudiotan eta ‘Automatak izan’ (Gaua Records, 2021) argitaratzen du.


Gizon batek gutxienez bi pertsona hil ditu tiroz Bruselan

Hiltzaileak lau pertsonari tiro egin die, eta ihes egin du. Hildakoak Suediakoak dira. Antza, ustezko hiltzaileak bere gain hartu du erasoa sare sozialetan argitaratutako bideo batean.


Ubarroiek Grosera eraman dute Aste Nagusia

Ubarroiak kofradiak Grosen eman dio jarraipena Aste Nagusiari. 10:30ean zuten lehen hitzordua, umeentzako jolasak prestatu baitituzte ordu horretan. Zurriola hondartzan urarekin jolastu dira, eta 12:00etan trikipoteoa abiatu dute hondartzatik bertatik, auzoko kaleetan barrena. 14:30ean Txofre plazan elkartu dira denak, jolasten eta dantzatzen gastaturiko energia berreskuratzera, oraindik Aste Nagusi asko geratzen baita aurretik. Arratsaldean Zuttik elektrotxarangak berotuko du giroa, 17:30etik aurrera.

Jarraian goizak eman duena iruditan jaso du Joseba Parron San Sebastian argazkilariak:


Adineko gizon bat hil da Donibane Lohitzuneko Erromardia hondartzan

Bertako surflari batzuek gizonaren gorpua ikusi dute hondartzatik 200 bat metrora.

70 bat urteko gizon bat hil da igande honetan, Donibane Lohitzuneko (Lapurdi) Erromardia hondartzan, Sud Ouest-ek jakitera eman duenez. Bertako surflari batzuek gizonaren gorpua ikusi dute hondartzatik 200 bat metrora.

Surflariek biktima hondartzara ekarri dute. Ondoren Donibane Lohitzuneko eta Hendaiako suhiltzaileek eta Baionako sorosleek esku hartu dute. Azkenak helikopteroan bertaratu dira.

Osasun-langileek adineko gizona suspertzen saiatu dira, baina ez dute lortu.

Oraingoz ez dute biktimaren nortasuna zehaztu, ezta heriotzaren inguruabarrak ere.


Ezin martxa hartu

Alavesek galdu egin du Vila-realen zelaian, defentsan itxura eskasa emanda. Puntu bakarra bildu du ligako lehen lau partidetan


'The Boss' eta Espainia


2021eko martxoaren 31ra arte babes-materiala bermatua dauka EAEk

Boroako zentro logistikoan 80 milioi euroko balioa duen materiala gordetzen da datozen hilabeteetan koronabirusari aurre egiteko.


Euskal Herriko Itzulia, hastear: etxetik gertu, etxekoekin, etxeko errepideetan

Roglic eta Pogacar dira faboritoak txapela janzteko; euskaldunen artean, Ion Izagirre eta Mikel Landa

Pandemiak eragindako urtebeteko hutsune behartuarekin, bueltan da Euskal Herriko Itzulia. Ordubete eskas abiatuko da Bilbon, 13.9 kilometroko erlojupekoarekin, eta Euskaltel-Euskadi taldeko Mikel Bizkarra mañaritarra abiatzen lehena dela. Horixe 2021eko itzuliko nobedade garrantzitsuenetakoa, talde laranja euskal errepideetan bueltan izanen dela zortzi urteko hutsune luzearen ostean. Ikuskizun Jorge Azanzak gidatzen duen zazpikoak ze neurri emango duen, baina oso litekeena da egunez egun borrokan ikustea, ihesaldia bilatzen, sailkapen nagusiari begira ez baitute lider sendorik. Are gutxiago lehen etapa ikusita, erlojupekoan minututik gora galdu baitezakete taldeko kide guztiek. Azaznzaren zazpikoan dago eskualdeko txirrindulari bakarra, Mikel Iturria urnietarra. Ihesaldietan saiatuko da Iturria, eta begiz jota du, noski, laugarren etapa, Gasteizen hasi eta Hondarribian bukatuko dena, tropela Andoain eta Urnietatik pasako baita arratseko laurak inguruan. Caja Rural eta Kern Pharma talde nafarrak ere irteeran izanen dira, World Tour mailako talde guztien alboan.

Erakundeek zaleei etxean geratzeko eskatu diete, pilaketak saiheste aldera, baina ziklistak aurrez aurre ikusi nahi duen orok ez du sobera mugitu beharko, Euskadiko txoko askotatik pasako baita tropela. Pandemiaren eraginez, itzulia ez da Nafarroan sartuko aurten, aurreko urteetan bezala. Ipar Euskal Herrira ere ez du bisitarik egingo Itzuliak, antolakuntzak Bidasoa ibaitik iparrera dauden lur eremuak bisitatzeko asmo sendoa badu ere. Lehen etapa Bilbon jokatuko da, 13.9 kilometroko erlojupekoa. Diferentziak egongo dira, gaiztoa baita ibilbidea. Santo Domingo aldapa igo beharko dute txirrindulariek hasi eta berehala, 2.5 kilometro %10eko batezbesteko pendizarekin. Enekurin barrena Udaletxeraino bueltatu, eta azken 300 metroak %13ko aldapa bat gaindituta egin behar dira Etxebarria Parkean. Izen handiak lehen egunetik agertuko dira, batez ere Esloveniako bi morroskoak: Primoz Roglic eta Tadej Pogacar. Tourrean mokoka ibili ziren, irailean, eta orduz geroztik ez dira bata bestearen aurka aritu. Roglic Paris-Niza irabaztear izan zen. Pogacarrek Tirreno-Adriatiko irabazi zuen. Bi horietako batek Arraten txapelik ez janztea ezusteko handia litzateke, baina aurkarien zerrenda aberatsa eta gaiztoa da: Adam Yates Voltako irabazlea, eta Tao Geoghegan Hart taldekide eta Giroko irabazlea. Fulgsang, Valverde, Chaves, Rusty Woods, Carapaz... eta euskaldunak, Ion Izagirre jarduneko garailea eta Mikel Landa murgiarrak gidatuta. Ezbairik gabe, 2021eko lasterketetan orain arte ikusi den parte hartzerik distiratsuena.

Bilbon irekiko diren zuloekin lasterketa irekitzea espero da. Denbora galdu duten abentura zaleak mugitzea, eta atzera samar geratu diren oilarrak gehiago arriskatzea. Etapa guztiak dira aproposak saiatzeko. Biharkoak Zalla eta Sestao arteko bidea egingo du, Enkarterriak eta Ezkerraldea eskualdeetan barrena. La Asturiana bigarren mailako mendatea helmugatik 14 kilometrora dago, eta Sestaoko ailegaera ere pikoa da. Hirugarrenak Amurrio izanen du abiapuntu, Araban, eta geografikoki oso gertu dagoen herrian bukatu, Laudion. Laudiko gain batean, egiari zor, eta ez nolanahikoa: Ermualde ermita. Hiru kilometro eskaseko gaina, baina %11 pasako batezbesteko pendiza. Bigarren kilometroak %15.6ko desnibela du, eta %23ko maldatzarrak. Erlojupekoarekin batera, etapa erabakigarriena izan liteke etzikoa. Ostegunekoa Gasteiztik abiatuko da, eta Hondarribian bukatu, Jaizkibel eta Erlaitz tentea igota. Erlaitz gainetik, baina, 23 kilometro luze daude helmugara, akaso gehitxo urruneko erasoren bat bilatzeko. Ostiraleko etapak dirudi esprint batean bukatzeko moduko aproposa, baina ez talde osoarena, Ondarrura bidean hainbat muino daudelako. Azken etapa, azken urtetan gertatu bezala, Arrate gainean bukatuko da, lehenago Azurki eta Krabelin igota. Ordurako agian Itzulia erabakita egon liteke, edo ez. Bi urte atzera azken etapan emandako erakustaldiari esker nagusitu zen Izagirre anaia gazteena. Aurten zergatik ez?


Euskararen erabilera atzeraka ari da herri euskaldunetan

Uemak euskararen egoera aztertu du, eta tokian tokiko datuak eman ditu ezagutzera: euskararen ezagutza, lehen hizkuntza eta etxeko erabilerari buruzko datuak bildu dituzte. Datuak eskuan edukita, Lea-Artibai eta Mutrikun beheranzko joera nabaritu dute.

HITZAren eremuan euskararen etxeko erabilera eta lehen hizkuntza euskara dutenen datuek beheranzko joera izan dute azken hamarkadan; hala ere, ezagutza eta kale erabilerari dagokionez, Euskal Herriko eskualderik euskaldunena izaten jarraitzen du. Datuek beherantz egin duten arren, kaleko erabileraren zenbakiek egonkor jarraitzen dute, eta datu esanguratsuekin, gainera. Hortaz, ezagutza eta erabileraren datuak alderatuz gero, euskara dakienak erabiltzen duela ondorioztatzen da.

Ezagutza maila %81ean mantentzen da, baina lehen hizkuntza euskara dutenen datuak ia 5 puntu jaitsi dira azken hamarkadan, %66,7a ezarriz. Etxeko erabilerari dagokionez, aldaketa nabarmena sumatu da: %54,7. Bikote elebidunen arteko hizkuntza lehentasunak eta ikus-entzunezkoen eragina sumatzen dela aipatu dute. Etxeko erabileran, gaztelania eta euskara erabiltzen diren etxeetan, gaztelania nabarmentzeko joera ematen da, eta hori datuetan islatzen da. Bestalde, gaztelaniazko ikus-entzunezkoen kontsumoak eragina dauka ume eta gazteen hizkuntza ohituretan.

Herri txikietan aldaketa nabarmenagoa da: biztanle gutxiago daukaten heinean, herri hauskorrak bilakatzen direlako, horren adierazgarri dira Amoroto, Ziortza-Bolibar, Gizaburuaga…

Hiru herri handienetan, Markina-Xemein, Lekeitio eta Ondarroan, beherakada xamurragoa izan da, baina umeen erabileran eman da beheranzkoa, kezka nagusi bilakatuz. Herri txikietan aldaketa nabarmenagoa dela aipatu dute, biztanle gutxiago daukaten heinean, herri hauskorrak bilakatzen direlako, horren adierazgarri dira Amoroto, Ziortza-Bolibar, Gizaburuaga… Baina, Munitibarren kasua nabarmendu dute. Datuen beherakada esanguratsuena izan duen herria delako, azken urteetako joerari jarraituaz.

Euskara bidegurutze batean dago, faktore askok eragiten dute ,eta neurriak hartu behar dira. Udalerri euskaldunen zaintza ikuspegia landu eta hizkuntza politika bereziak hartu behar dela dio Uemak. Alde horretatik, mugimendu demografikoei aurre egin behar zaie. Maila askotan eragin beharra dago, hezkuntza proiektuan, transmisioan edota kultur eskaintzan.


Giltxaurdiko klaseak doan probatzeko aukera izanen da heldu den astean

Gaur da izena emateko azken eguna eta abuztuaren 28an, 29an eta 30ean eginen dituzte aktibitateak

Ikasturte berriari begira, Elizondoko Giltxaurdi kiroldegiak eskaintzen dituen jardueren proba klaseak eginen ditu heldu den astean. Astelehen, astearte eta asteazkenean izanen dira klaseak:

Abuztuak 28, astelehena: 18:15etik 19:00etara akrobaziak (6 urtetatik goiti), 19:00etatik 19:45era jumping fitness (10 urtetatik goiti) eta 20:00etatik 20:50era pilates.

Abuztuak 29, asteartea: 19:00etatik 19:50era body-hit eta 20:00etatik 20:50era ziklo indoor.

Abuztuak 30, asteazkena: 18:30etik 19:30era irristaketa eta 20:00etatik 20:45era indar jumping.

Gaur da klaseetan izena emateko azken eguna, eta horretarako giltxaurdi@baztan.eus helbidera idatzi edo 948 45 23 01 telefono zenbakira deitu beharko da. Plazak mugatuak izanen dira eta taldeak bete arte ematen ahalko da izena.


Antzerkia

Zaharrak berri antzerkia


Blues doinuak Bilbon barrena

Bihar hasi eta igandera bitarte, Bilbao Blues Festival jaialdia egingo dute bigarrenez, Bilbon. Osatutako ibilbide artistikoagatik aitortza jasoko du Rick Estrin musikariak


Bidasoa ibaiak gainezka egin du Sunbillan eta hainbat kale ur azpian geratu dira

Azken orduetako euriteen ondorioz, Bidasoa ibaiak gainezka egin du Sunbilla parean. Nafarroako udalerriko kaleak urez bete dira.


Istripua protagonista, Ereñoko Udala Sari Nagusian

Zapatuan [martxoaren 5ean] lehiatu zuten Ereñoko Udala Sari Nagusia. 15:30ean hasi zen txirrindulari lasterketak 23 urtez azpiko eta elite mailako ziklistak batu zituen; Euskaldun txapelketako bigarren proba izan zen Ereñokoa, aurreko astean lehiaketa abiatutako Zumaiako lasterketaren ondoren. Denboraldiko lehendabiziko lasterketek markatu ohi duten dinamikei jarraituz, Ereñoko saioa gogorra besteko urduria izan zen. Laboral Kutxa txirrindulari taldeko lasterkariak jaun eta jabe izan ziren, podiumeko lehendabiziko bi postuak erdietsiz: Enekoitz Azparrenek lortu zuen garaipena, eta bere taldekide Xabier Berasategi bigarren sailkatu zen.

Mendatez eta aldapaz josiriko ibilbideak ez zuen kale egin, eta esfortzua hasiera-hasieratik igarri zuten parte-hartzaileek; ibiblidearen orografiaz harago, gogortasuna beste faktore batek sortu zuen: erorikoek. Giro umelak eta tentsioak euren lana egin zuten, eta, ondorioz, eroriko gogor bat izan zen, 20. kilometro inguruan, Eako udalerrira sartzean. Hogei txirrindulariri baino gehiagori eragin zien istripuak, eta haietako bost lasterketatik kanpora geratu ziren, erietxera eroan behar izan baitzituzten; Eulen etxeko Xabier Aransolo gernikarra izan zen haietako bat, lepauztaia aterata. Ordubete inguruz neutralizatuta ibili ostean, antolatzaileek ibilbidea laburtzea erabaki zuten, eta txirrindularie, hortaz, azken 35 kilometroak lehiatu zituzten.

Ereñoko herrigunera igotzeko azken aldapa koskorrean ikusleek aukera izan zuten txirrindulariak indarrak muga-mugan zituztela helmugaratzen ikusteko. Laboral Kutxako Enekoitz Azparren eguneko irabazlearen eta Xabier Berasategi bigarren sailkatuaren ondoren. Laboral Kutxak eutsi egiten dio, beraz, denboraldi hasierako emaitza bikainen boladari; izan ere, Berasategik berak garaipena eskuratu zuen, duela astebete, Colindresen [Kantabria].


«Portu auzoa beste behin ere ahaztu egin dute» dio, besteak beste, Podemosek

Kale garbigailu elektriko berriari buruzko iritzia ere plazaratu du talde moreak.

Elkarrekin Podemosek, Leoka «leku enblematikoa» ekarri du gogora: «Garbitokia eta Santiago bideko iturria. Lastima edateko urik ez izatea. Bikain zaharberritzea, batez ere, ur-ekarria agerian uztea». Hala ere, alderdi moreak dio ez duela ulertu zergatik egon den lau hilabetez itxita: «eta ez dugu ulertzen zergatik dauden putzuak, ur-iragazketak eta algak argi-foku batetik zintzilik».

Leokaz gain, tren geltoki berriaz ere jardun du Elkarrekin Podemosek: «prentsan ikusi ahal izan genuenez, gure alkateak, Espainiako Gobernuaren ordezkariak eta Renfeko agintariek geltoki berria inauguratu zuten. Pozik daude irisgarritasunagatik, baina 2garren andenera sartzeko igogailuak bi hilabete daramatza funtzionatu gabe. Horrez gain, markesinek hormarik ez dute, eta beraz, euria egiten duenean jendea busti egiten da eta eskailerak putzuz betetzen dira. Eguzkia egiten badu, ordea, ez dago non babestu». Era berean, Elkarrekin Podemosek azpimarratu du obra berriak Karabel auzoa hobetzen duela, baina Portu auzoa «beste behin ahaztu egin dute».

Moreek kale garbigailu elektriko berriari eta plazako iturriari buruzko iritzia ere plazaratu nahi izan dute: «asko tematu ondoren, badirudi erraztegailu elektriko txiki bat erosiko dela. Beraz, goizak isilagoak izango dira. Plazako iturriari dagokionez, bi urte eta erdian apurtua egon ondoren, iturriz aldatzea erabaki du Udalak».

Amaitzeko, honakoa gehitu du Elkarrekin Podemosek: «udal hauteskundeak gertu dauzkagu eta inaugurazioak etengabeak izango dira. Espero dezagun maila hobetzen joatea».


Lucrecia Dalt, Mirua, Samaris eta Connan Mockasin ekarri dizkigu Olatz Salvadorrek

Kolonbia, Euskal Herria, Islandia eta Zeelanda Berria musika bidez elkartu ditu gure kolaboratzaileak.

Olatz Salvadorrek "Baipasa" saiora kantuak korapilatzera etortzen zaigu, eta hauxek dira aste honetan proposamenak:

-Lucrecia Dalt: "Tar"

-Mirua: "Arnasten du hemen"

-Samaris: "Góga tungl"

-Connan MOckasin: "Do I Make You Feel Shy?"


Gozo baten bila...

Zorretan amaitu nuen iragan ikasturtea. Nahi nituen tarte honetan oroitu gure artean ez dauden eta ezagutu nituen hiru gizon: Xanti Iparragirre, Danel Goikolea eta Iñaki Segurola.

Halaber, korapilatu egiten zitzaidan barrena, eta ezin ezer idatzi. Xanti bertsotan oroitzen dut Arrasateko Gaztetxean eta euskal literatura lanik ederrenetakoa den Biziaren azala obran. Danel, aldiz, Txatxilipurdi bueltan, Sanjuan etxadiko lokalean, sortzaile eta artista. Elorregin komuna jartzeko bertso-bideoa bere azken artistada; oker ez banago, helburua oraindik betetzeke duena. Azkena, Iñaki, urtarrilean ezagutu nuen aurrez aurre Meneta tabernako terrazan, bion lagun komun bat alboan zuela. Gogoan dudan bere testu eder batengatik zoriondu nuen. Literatur kritikari buruz jardun genuen eta Orbaizetara txangoan joateko planak zirriborratu. Doakiela hirurei nire esker ona eta baita haien hurbilekoei agurra.

Hau esanda, pasadizo bat kontatu nahi nizuen. Nire sorterrian, Aramaio erreka alboan, den gozotegi mundial bateko gozogileari galdetu nion, ipuin baterako behar baitut, herriak gozo tipikorik balu hura zein zatekeen. Onaindiako adokinezgero, torloju batzuen salbuespenaz, umezurtz baita udalaxpea halako kontuetan. Hipotesiak trukatu genituen eta alkimia etxeko lanak jarri genizkion gure buruari ea zerbait okurritzen zitzaigun.

Ezin ezer asmatu nabil. Ez baita erraza esentzia bere hartan batuko duen sinbolo bat hautatzea, hasteko, aipatu herriak baduelako izen beste identitate. Ibarrean zehar eta maldetan gora hazi zen herria izan liteke batzuentzat Arrasate, besteentzat Mondragoe, hangoentzat Mondra eta hemengoentzat Mondragon. Izen bakoitzak badu atzean izana, eta, akaso, hizkera, hedabidea, enpresa ikonikoa eta baita filia eta fobia sorta ere. Gai fetitxea dut eta luze jardun dezaket horri buruz, baina pista bat Ramon Ugaldek eman zuen ekainaren 24ko bere Goiena-ko zutabean. Irakurri eta kontatuko didazue.

Kohesio faltan, sarrailagile, kooperatibo edo auskalo zer den herri hura, zaila identifikatzaile komunik aurkitzea. Eta horrek kaltea dakar, nire uste zarpailean, arlo sozialean; bereziki, Arrasate herria eta izen horrek berarekin dakarren ikuskera sustengatu duen giza kolektiboari neke zantzuak sumatzen zaizkionetik. Txerra Rodriguezek dio bizitasun apaleko herrietan behera doala euskararen erabilera. Arrasaten, hala da niretzat, ezin aurrera egin dabil euskara. Aurrekoaz lotua, akaso?

Ondorioz, Iñaki Azkoagak erantzuteko moduko puntua da jarri dudana, herrialde izenen ezinei buruzko lan interesgarrietan baitabil. Non da aipatu ditudan lau deituren arteko multiplo komun txikiena?


Elizondoko Abesbatza Ttikik, Jon Maia bertsolaria prestatzen ari den eta Donostiako Kursaal aretoan izanen den kontzertu berezi eta solidarioan parte hartuko du abenduan

Maki Urtasun abesbatzako zuzendariarekin solastatu gara.


Euskal presoen inguruko erabakiak Euskal Herrian hartzea dela "demokratikoa" aldarrikatu dute Bilbon

Eguraldiak lagundu ez duen arren, goizean goizetik jende asko batu da Bilboko kaleetan eta asko izan dira baita ere, Debagoienatik Bilbora hurbildu direnak. La Casillan abiatu da manifestazioa eta udaletxeraino egin dute euskal presoen eskubideak eskatzeko ibilbidea.

Beste behin, Bilboko kaleak bete egin dira Sarek, euskal presoen eskubideen alde egiteko deitutako manifestaziora; lehena izan da, jendetsua, pandemiaren ostean. Etxera bidea gertu izan da aurtengo leloa. Arratsaldeko 17:00etarako deitua zegoen mobilizazioa, baina manifestazioarekin hasi aurretik, Casilla eta Zabalburu plazaren arteko Autonomia kalea lepo beteta zegoela, Salbuespen egoerari stop. Etxera-Retour-Return zioen pankarta eroan dute kalearen punta batetik bestera jendearen buru gainetik. Zabalburu kalean jarri duten agertokian Maialen Lujanbio eta Amets Arzallus izan dira bertsotan eta Huntza taldeko Josu Arakistainek gidatuta, Txoriak Txori abestia kantatu dute bertara hurbildu diren guztiek.

Manifestazioa bera 18:00ak aldera abiatu da eta ordu erdi pasatxoan egin dute Bilboko udaletxera bitarteko ibilbidea. Bertan egin duten amaierako ekitaldia eta Sareko kide Joseba Azkarragak eta Bake Bidea mugimenduko Anaiz Funosasek hartu dute hitza. Irakurritako idatzian adierazi dute 34 urte direla Madrilgo Gobernuak euskal preso politikoen eta haien familien aurkako "sakabanaketa politika ankerra" martxan jarri zuenetik. Baina era berean, esan dute urraketa horien kontra jardun ostean etapa hau "irabazi" egin dutela, "ez zutelako aintzat hartu euskal gizarteak urraketa hauen kontra demokratikoki aurre egiteko zuen borondate irmoa". Hala, horretan jardun dutenei eskerrak eman dizkiete.

Gogoan izan dituzte ere, senide presoak bisitatzera zihoazenean edo bisitatik bueltan, errepidean bizia galdu dutenak, baina ez dira izan bakarrak. "Euskal Herrian izandako indarkeria guztien biktima guztiek merezi dute gure errespetua" esan dute Funosasek eta Azkarragak. Gaineratu dute biktimen auziari konponbiderik ematen ez zaio bitartean, gizarteak behar duten begirunea ematen ez dien bitartean, eta euskal presoen egoera konpontzen ez den bitartean ezingo dela elkarbizitzaz hitz egin

Erronka, hain zuzen, hor dutela esan dute eta horretarako, SARE herritarra eta Bake Bideak "konponbidearen parte aktiboa" izan behar dutela. Hori lortzeko aurrean oztopoak dituztela azpimarratu dute, tartean, Espainiako eta Frantziako auzitegi berezi eta fiskaltza antiterroristak: "Ehundaka kilometrotara erabakitzen dute gutxi interesatzen zaizkien pertsonei askatasuna eman edo ez". Hori horrela, aldarrikatu dute erabaki horiek Euskal Herrian hartzea dela demokratikoa.

Etorkizunari begira, esan dute "konfrontazioz eta indarkeriaz" betetako hamarkaden ostean euskal gizarteak "bizikidetza" eraiki nahi duela eta horretarako ezinbestekotzat jo dute "mobilizazio sozialak" egiten jarraitzea. Zentzu horretan, adierazi dute euskal gehiengo politiko eta sindikalaren borondateak baino ezin duela lortu "askatasunerako bidea leuntzea".


Ikuskizunen sektoreko profesionalek kultura segura dela aldarrikatu dute

"Alerta Gorria" lelopean, teknikariak eta ikuskizunen antolatzaileak kalera atera dira pandemiaren eraginez egoera larria bizi dutela salatzeko eta erakundeei irtenbideak eskatzeko.

Ikuskizunak antolatzen dituzten enpresetako langileak kalera atera dira Bilbon, Gasteizen eta Iruñean, "Alerta Gorria" lelopean, kultura segurua dela aldarrikatzeko eta sektore horretan premiazko neurriak har ditzatela eskatzeko.

Bilbon, manifestazioa Moyua plazan abiatu da. Ehunka lagun bildu dira, denak beltzez jantzita. Tartean izan dira, besteak beste, Zea Mays taldeko musikariak eta ikuskizunak antolatzen dituzten Innevento eta Tarima enpresetako ordezkariak.

Plazan sartzeko nork bere sarrera erakutsi behar izan du, tenperatura hartu ondoren. Hiru ilaratan jarrita eta segurtasun tartea mantenduz egin dute manifestazioa Bilboko kaleetan barrena. Iñigo Hermosilla argi-teknikariak esan du mobilizazio honekin frogatu dutela ekimen seguruak antolatzeko ahalmena badutela.

Pademiaren ondorioz, sektore horretan “egoera muturrekoa” dela ohartarazi dute eta gobernuei laguntza eskatu diete, beste sektore batzuekin egin dute moduan. Ildo horretan, ezinbestekotzat jo dute kultur ekimenak eta ikuskizunak berriro abiaraztea, batez ere tokian tokikoak.

Martxa San Mames ondoan amaitu da. Halaber, Euskalduna Jauregiaren eta Olabeagako “Amestu” eraikinaren fatxadak gorriz argituta egon dira egun guztian.

Iruñeko manifestazioa Baluarte plazatik abiatu da, soinu eta argi ekipamenduen kutxei bultzaka joan dira ehunka langile. Nafarroako Parlamentura iritsi direnean fatxada gorriz argitu dute.

Acople enpresako bozeramaileak esan du aurten hitzartuta zituzten kontzertu gehienak bertan behera utzi behar izan dituztela. “Guri aplikatzen dizkiguten osasun neurri zorrotzak ez dituzte beste sektore batzuetan ezartzen; berdintasuna nahi dugu”, kritikatu du.

Eta ondoko galdera egin du: “Autobusean ezagutzen ez duzun pertsona baten ondoan joatea posible da, baina galarazita dago antzokira segurtasun neurriekin joate. Zergatik?”.

Gauzak horrela, arazo honetan ardura duten administrazioekin eta kultura, aisialdia eta turismo sektoreetako eragileekin bilera bat transbertsal bat egin nahi dutela iragarri dute.


Gaiztozuloko kontuak

Gaiztozulo. Esan zidaten elurra urtzen denean zuloan puntu zuri bat gelditzen dela eta epeltzean, lurrunak irteten duela bertatik. Inguruko baserrietan hauxe esaten ei zuten: "Sorgiñak sua egin xok". Haize indartsuarekin txistu ere egiten ei du, boligrafoen tapoiek egiten duten bezala. Zerbaitegatik zioten beldurra.

Azken argazkian haitzuloaren barruan margotuta dagoen "kustodia" bat ikusten da. Asier Beitia kobaren barrura sartu zen, eta bereak dira azken bi argazkiak.